text:
10. apríl 2018
Seinastu dystirnir í landskappingini verða spældir komandi vikuskifti. Men longu nú er avgjørt, hvørju lið eru í finalunum hjá kvinnum og monnum.
Fyrru finaludystirnir verða spældir mikukvøldið 18. apríl, teir seinnu leygardagin 21. apríl. Verður neyðugt við triðju finaludystum, so verða teir sunnudagin 22. apríl.
Í finalunum eru tað bara stigini, sum telja, ikki mál. So vinna liðini hvør sín dyst, so verður talan um ein triðja dyst.
Kyndil er í kvinnufinaluni, Neistin í mansfinaluni. Tey bæði liðini hava heimavøll á í Høllini á Hálsi mikukvøldið.
Havnarliðini bæði eru vorðin samd um at býta høllina millum sín hetta kvøldið. Tað verður gjørt soleiðis, at øll skula úr høllini aftan á fyrra dystin. Men tað verður nokk møguleiki at keypa atgongumerki til báðar dystirnar beinanvegin til fyrsta dystin, um onkur ynskir tað.
Av hesum sama er nakað av tíð millum dystirnar báðar, og tað gevur so monnunum møguleika at hita upp til seinna dystin.
Kringvarpið fer at gera nógv burtur úr finalunum. Tey fara at stroyma og at siga frá í útvarpinum, og kanska verður sent í sjónvarpinum eisini.
Og vit ivast ikki í, at Rás2 fer ikki at liggja á latu síðuni til finalurnar.
Finalurnar verða spældar soleiðis:
Mikudagin 18. apríl:
Klokkan 18:00 Kyndil – VÍF, kvinnur
Klokkan 20:15 Neistin – H71, menn
Leygardagin 21. apríl:
Klokkan 16:00 VÍF – Kyndil, kvinnur
Klokkan 19:00 H71 – Neistin, menn
Sunnudagin 22. apríl:, møguligar triðju finalur:
Klokkan 16:00 VÍF – Kyndil, kvinnur
Klokkan 19:00 H71 – Neistin, menn
H71 fer, sum vant, at gera nógv burtur úr við upphiting og øðrum.
Tú frættir meira her á heimasíðuni í komandi viku.
Men - fyrst skula seinastu dystirnir hjá kvinnum og monnum fáast frá hondini. Tey vera komandi leygardag í Hoyvíkshøllini, báðir móti StÍF.
Fyri kvinnurnar verður hetta seinasti dystur hetta kappingarárið.
Tær hava avrikað nógv betri enn (tey nógvu høvdu) væntað, so tær hava uppborið, at tú kemur at stuðla teimum hendan seinasta dystin og at heiðra tær við flotta avrikinum hetta fyrsta árið í Hvonn-deildini. So kom tú í Hoyvíkshøllina leygardagin komandi klokkan 16:30 :)
23. apríl
23. apríl
22. apríl
21. apríl
19. apríl
18. apríl
18. apríl
15. apríl
15. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


c: text/html

text:
Eirikur Lindenskov 08.03.2017 (00:14)
Ikki klár at taka ímóti vetnisbilum enn
Í hoyringsskrivi til uppskotið um afturbering av mvg til umhvørvisvinaligar bilar sigur bilasølan Reyni Service seg fegnast um, at almennu Føroyar við hesum taka ítøkilig sig til at fáa einar grønari Føroyar, har vit taka felags ábyrgd í hesum altjóða trupulleika.
– Mælt verður til, at tíðaravmarkingin fyri vetnisakfør verður longd til fimm ár, eftirsum vit í dag ikki hava eitt undirstøðukervi, sum tænir keyparum av vetnisakførum, skrivar Reyni Service.
Lesið eisini: Tey sum keypa »grønar« bilar fáa mvg'ið aftur
Bilasølan heldur tað valla verða hugsandi, at nøkur søla av vetnisbilum fer fram, áðrenn í minsa lagi ein áfyllingarstøð er ein veruleiki.
Til tað svarar Fíggjarmálaráðið at orsøkinar til tíðaravmarkingina eru fleiri.
– Tøkniliga menningin av grønum motorakførum gongur skjótt, og prísirnir eru á veg niðureftir, tí má væntast at el- og vetnisakfør um fá ár verða kappingarfør í prísi við vanlig akfør, og tá verður ikki neyðugt við eini serligari afturberingarskipan. Eisini verður mett rætt at eftirmeta tílíka skipan eftir tveimum árum. Hartil kann ein tíðaravmarkað skipan hava stimbrandi ávirkan á áhugan hjá fólki at umleggja frá dálkandi akfari til meira grønt akfar.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her

robotstxt: allowed

filter: keep


text:
Oda Strøm
23.04.2018 - 09:54
Tíðindi > Tíðindi > Kongalig
Bretski prinsurin George og prinsessan Charlotte fara skjótt at fáa eina systur ella beiggja.
Kensington Palace skrivar á Twitter í morgun, at hertogafrúan Kate er farin á sjúkrahús við verkjum.
Barnið verður triðja barnið hjá hertogafrúuni Kate og Prins William. Tey eiga í forvegin 2 ára gomlu Charlotte og 4 ára gamla George.
Parið møttist sum 19 ára gomul á St. Andrews Universiteti og kendu hvønnannan í gott 10 ár, áðrenn tey kunngjørdu teirra trúloving 16. november í 2010, og vórðu gift árið eftir í Westminster Abbey í London.


text:
Stjórin á Rosselkhoznadzor hevur tí sent norska Fiskimálaráðnum eitt skriv, har tað verður hótt við at avmarka innflutningin av ávísum norskum fiskavørum. Hetta verður tulkað sum ein hóttan um at steingja fyri innflutningi av laksi og sílum, men kann eisini ávirka aðrar fiskavørur. Norsku heilsufrøðiligu myndugleikarnir tvíhalda um, at tað er ov tungt umsitingarliga at hava eftirlit við hvørjari sending og ætla sær framhaldandi at grunda sítt eftirlit á stakroyndir.
Russiski matvørumyndugleikin vísir hinvegin á, at talið á sendingum við fiskvørum úr Noregi, sum eru steðgaðar við russiska markið av heilsufrøðiligum ávum er økt munandi í ár í mun til í fjør. Áheitanir úr Russlandi á heilsufrøðiligu myndugleikarnar í Noregi um strangari eftirlit hava verið til fánýtis, og er helst orsøkin til, at Russland nú herðir tónan yvirfyri norsku myndugleikunum.
Í Noregi eru myndugleikarnir sum vant í iva um, hvussu russiska útspælið skal tulkast. Embætisfólk hjá russisku heilsufrøðiligu myndugleikunum hava fleiri ferðir fyrr í ár hótt við tiltøkum, men hinvegin hava fundir á politiskum stigi verið meira positivir.
Í Føroyum hevur Heilsufrøðiliga Starvsstovan eftirlit við hvørjari einstakari sending, sum verður útflutt til Russlands.
Kelda: Fiskaren.no


text:
Jesus vil hjálpa tær
8. apríl 2010
Heit so á meg á neyðar degi, eg skal bjarga tær, og tú skalt lova mær! Sálm. 50,15
Tann Gud , sum hevur alla makt í himli og á jørð sigur hesi orð við teg í dag, og kanska er tað júst í dag, at tú hevur tørv á at fáa at vita hetta. Nú minni eg teg á, at tú hevur ein at fara til við tíni neyð, uttan mun til, hvør ið neyðin er.
Kanska ert tú einslig, ella tú ert sjúk. Kann vera, at børn tíni ella hjúnafelagin hava trupulleikar, ella at tíni fíggjarviðurskifti eru vánalig, ella stríðist tú við tína gudstrúgv?
Einki er ov lítið ella ov stórt at fara til Jesus við; men tað er ikki altíð, at loysnin á tínum trupulleikum kemur beinanvegin. Kortini byrjar okkurt at henda, tá ið vit stíga fram fyri Gud í Jesu navni og biðja um hjálp og vísdóm at loysa okkara trupulleikar.
Tað ber á, at Hann sendir hjálpina, sum okkum tørvar, gjøgnum onnur menniskju, ella at Hann brúkar neyðina til besta fyri okkum. Kanska brúkar Hann okkara neyðstøðu at minna okkum á bønarinnar megi.
Ofta verður sagt, at neyðartíðir eru Guds tíðir, og Bíblian sigur okkum, at tann, sum biður, hann skal fáa. Eg kenni eina mammu, sum hevði biðið í 40 ár, at sonurin mátti blíva frelstur, og ein dag kom bønarsvarið. Tað var vorðið ein vani hjá henni at biðja fyri honum, og á øllum møtum, sum hon var á, bað hon um forbøn fyri soni sínum. Henda mamman var, sum frá leið, vorðin gomul, og minnið var farið at bila. Drongurin var blivin vaksin maður; men Gud svaraði kortini upp á bønina!
Kalla á Hann í dag og legg alla neyð tína fram fyri Hann, sum hevur umsorgan fyri tær.
Onkur hevur sagt, at kallinummarið ella neyðnummarið upp til Guds er Sálmur 50,15, fyri at vit betur skulu minnast tað. Altso Harrin bjóðar tær og sigur: “Kalla á Meg, tann dag tú ert í neyð - Eg skal hjálpa tær, og tú skalt prísa Mær.”
Effie Campbell umsetti.


text:
Alfred Petersen
"Kirkjuliga Missiˇnsfelagi (F°roysk Kirkjulig Heimamissiˇn)" var stovna Ý oktober 1947. ═ fyrstu nevndini vˇru: Alfred Petersen, form., Valdemar LŘtzen, nŠstform., Eliesar Jacobsen, Meinhard Hansen og Christian Christiansen.
═ vit°kunum sŠst m.a., at Kirkjuliga Missiˇnsfelagi er leikmannafelagsskapur av tr˙gvandi fˇlki, sum virkar fyri Guds rÝki ß evangeliskt-lutherska lŠrugrundarlagnum hjß fˇlkakirkjuni. Felagi vil virka fyri at vekja og menna andaligt lÝv og savna b°rn og vaksin um Guds or.
Fyrstu ßrini var dentur lagdur ß missiˇnsarbeii heima ß landi og ß sjˇmansmissiˇn.
Gomul mynd ˙r Emmaus
Missiˇn Ý F°royum
Summarstevnur og ßrsm°tir hava veri fastir tŠttir hv°rt ßr.
Annars hava tr˙boarar ferast kring landi til missiˇnsvikur og m°tir.
Kirkjuliga Missiˇnsfelagi hevur °ll ßrini havt gott samstarv vi missiˇnsfel°g Ý grannalondunum.
TÝ hevur veri lŠtt at fßa gestatalarar hendavegin, bŠi til stevnur og m°ti kring landi.
Felagi hevur sÝan byrjan givi ˙t "Kirkjuligt Missiˇnsbla", hv°rs endamßl er at boa ori um frelsuna Ý Jesusi og greia frß arbeinum.
Eisini er ein kalendari komin ˙t °ll ßrini vi einum skriftstai hv°nn dag.
Sjˇmansmissiˇn
F°roysk sjˇmansmissiˇn byrjai Ý 1923, tß sjˇmansstova var latin upp Ý ReykjavÝk Ý ═slandi. Hv°rt ßr fyri 2. heimsbardaga fˇru f°royingar yvir at hava stovuna opna saman vi f°royavininum, Jˇhannesi Sigurssyni.
Annars hevur sjˇmansmissiˇn veri rikin Ý Patreksfj°rinum og Vestmannaoyggjunum Ý ═slandi, Ý F°royingahavnini og Ravn Stˇroy Ý Gr°nlandi og Ý Aberdeen Ý Skotlandi.
Fiskaraheimi
═ Ravn Stˇroy var "Fiskaraheimi" reist vi m°tisali, k°ki, kaffistovu og fřra k°mrum.
Sjˇmanstr˙boarar hava veri Alfred Petersen, Meinhard Hansen, Hans J. Ellingsgaard, Esmar A. Jacobsen og Petur Petersen.
At senda sjˇmanstr˙boarar til st°, har nˇgvir f°royskir sjˇmenn vˇru, helt uppat fyrst Ý sjeytißrunum, tß f°royskir fiskimenn fˇru at troyta arar leiir og heimafiskiskapurin gj°rdist ein třandi partur av okkara fiskivinnu.
Tß var Ý stain fari undir at leggja bˇkapakkar vi gˇum kristiligum lesnai umbor ß skipini.
Elsa Jacobsen og Doris Heinesen inni hjß Tsehay Tolessa
Missiˇn ˙ti Ý heimi
Gleiboskapurin er ikki bara fyri f°royingar.
TÝ var arbeii hjß Kirkjuliga Missiˇnsfelagnum Ý 1960 vÝka til eisini at umfata heidningamissiˇn.
Tß var Elsa Jacobsen ˙r G°tu send ˙t sum tr˙boari til Etiopia.
═ 1971 var eisini Doris Heinesen ˙r KlaksvÝk send ˙t.
Hetta var gj°rt Ý samstarvi vi Luthersk Missionsforening Ý Danmark.
Ein ßrgangur av bÝbliusk˙lanŠmingum
═ 1991 tˇk Kirkjuliga Missiˇnsfelagi fÝggjarligu ßbyrgdina av bÝbliusk˙lanum Ý Gidole eftir ßheitan frß Norsk Luthersk Misjonssamband. Fyri kortum er sk˙lin fluttur til Arba Minch.
Fyri tÝina hevur felagi ikki nakran f°royskan tr˙boara Ý Etiopia, men Ýgj°gnum stuulin til bÝbliusk˙lan eru vit vi til at senda fleiri etiopiskar tr˙boarar ˙t til teirra egna fˇlk anna hv°rt ßr.
Tey eru kalla til tŠnastu av Luthersk Missionsforening Ý Danmark, men Kirkjuliga Missiˇnsfelagi stendur eisini aftanfyri tey, bŠi fÝggjarliga, andaliga og menniskjaliga.
Missiˇn Ý Danmark
┴rant Johannesen var settur sum tr˙boari felagsins Ý Keypmannahavn Ý 1996. Uppgßvan fevndi serliga um f°royskar sj˙klingar og teirra avvarandi, men eisini um f°royingar annars.
┴ri eftir tˇk ┴rant vi starvi Ý Arkini Ý Esbjerg, sum Luthersk Missionsforening rekur. Men samstundis arbeiir ┴rant eisini millum f°royingar Ý Esbjerg, m.a. vi at hava f°royskan sunnudagssk˙la, og hesum arbeii hevur Kirkjuliga Missiˇnsfelagi stula.
┌tvarpsmissiˇn
═ fyrstu syftu galt samstarvi barnasendingina "Popcorn", men seinni er samstarvi vÝka til eisini at fevna um familjusendingina "TÝ okkara".
Hesar bßar sendingar rinda vit fyri eina fer um vikuna.
Leguh˙si "LÝvd"
Leguh˙s
Av tÝ at t°rvur hevur veri ß egnum h˙si til legur fyri b°rn og ung, bÝbliuskei og onnur tilt°k, keypti Kirkjuliga Missiˇnsfelagi eini seth˙s Ý HaldarsvÝk Ý 1982 til endamßli.
H˙si fekk navni "LÝvd" og virkai til 2001, tß avger var tikin um at selja. H˙si var tß Ý vßnaligum standi og mett var ikki rßiligt at nřta nˇgvan pening til ßb°tur.
Bˇkaforlag
Forlag Kirkjuliga Missiˇnsfelagsins hevur veri virki heilt frß byrjan. Serliga Ý 60'ßrunum og 70'ßrunum kom nˇgv ˙t, bŠi třddar b°kur og b°kur skrivaar ß f°royskum.
Serliga var Esmar A. Jacobsen Ýin at třa og geva ˙t gˇar og uppbyggjandi b°kur, m.a. hjß ěivind Andersen og C.O. Rosenius. Fleiri av bˇkunum eru til keyps enn.
___
N°kur n°vn
Formenn hjß Kirkjuliga Missiˇnsfelagnum sÝani stovnan hava veri Alfred Petersen (1947ľ1963), Petur Petersen (1963ľ1970), Hans J. Ellingsgaard (1970ľ1988), Esmar A. Jacobsen (1988-1999), Jßkup Olsen (1999-2003) og Justinus Poulsen (2003- ).
Til 1976 hevi formaurin dagligu leisluna av arbeinum hjß felagnum, men Ý 1976 var ein missiˇnsleiari settur at taka sŠr av dagligu leisluni.
Missiˇnsleiarar hava veri: Esmar A. Jacobsen (1976-1988), ┴rant Johannesen (1988-2004) og ěssur Kj°lbro (2004-2006).
Tey, sum nevnd eru omanfyri Ý sambandi vi sjˇmansmissiˇn, heidningamissiˇn og missiˇnsarbeii Ý Danmark, hava eisini - Ý st°rri ella minni mun - virka sum tr˙boarar heima. Afturat teimum hevur eisini Absalon Matras veri tr˙boari Ý n°kur ßr.
Seinastu ßrini hevur eingin l°ntur tr˙boari veri Ý starvi hjß felagnum, men umframt missiˇnsleiaran hava fleiri haft m°ti, ungdˇmsm°ti og bÝbliutÝmar kring landi.


text:
“Harra formaður, vit umboða eisini tann listarliga partin, hendan samgongan hevur nógv listafólk, bæði tá tað kemur til málningalist, tónleikalist – tak bara formannin sjálvan (Jógvan á Lakjuni red.) og øll onnur. At billa fólki inn at tað eru nøkur sum hava skil á øllum tí kreativa, listarliga, meðan vit onnur ikki hava , tað er at stilla seg sjálvi upp í eitt ljós, tað er at taka seg undan skeppini, sum tey ikki hava uppiborið”
2. Annita á Fríðriksmørk
3. Gunvør Balle
4. Bjørt Samuelsen
5. Kristina Háfoss
6. Rigmor Dam
7. Kristin Michelsen
8. Janus Rein
2. Jóna Mariusardóttir Mortensen
3. Helgi Abrahamsen
4. Alfred Olsen
5. Rósa Samuelsen
6. Eivin Jacobsen
7. Hanus Samró
8. Elsebeth Mercedis Gunnleygsdóttur
9. Rodmundur Nielsen
10. Bjarni Djurholm
11. Kristianna Winther Poulsen
12. Edva Jacobsen


text:
Vín verður framleitt úr geraðari víndrúvusevju. Í høvuðsheitum verður vín býtt upp í høvuðsbólkarnar borðvín, brúsandi vín og heitvín.
Borðvín
er reyðvín, hvítvín og rósuvín. Alkoholinnihaldið er vanliga millum 8,5 og 15 prosent.
Reyðvín
er gjørt úr bláum drúvum og fær sín lit av skalinum. Talan kann vera um alt frá ljóst reyðum liti til myrkan og violettan lit. Í reyðvíni er garvisýra, sum stavar frá kjarnunum í víndrúvunum. Hevur turran smakk.
Hvítvín
er í flestu førum gjørt úr grønum drúvum. Tað kann eisini vera gjørt úr bláum drúvum, um skalið verður tikið frá sevjuni tíðliga. Liturin kann vera heilt ljósur ella myrkt gulgyltur. Hevur turran og søtan smakk.
Rósuvín
er gjørt úr bláum drúvum. Eyðkendi ljósareyði liturin stendst av, at skalið liggur stutt í sevjuni. Vínið kann vera laksalitt og klárt reytt. Hevur næstan altíð turran og hálvturran smakk.
Eindrúvuvín
er gjørt úr eini høvuðsdrúvu og lítlari nøgd av øðrum drúvum. Sum oftast er høvuðsslagið 75-90 prosent av drúvunum. Flestu amerikonsku vínini eru eindrúvuvín, m.a. Cabernet Sauvignon og Chardonnay.
Brúsandi vín
er vín við bløðrum av kolsýru. Kolsýran kann alast fram natúrliga í framleiðsluni, men eisini verða latin í seinni eins og í sodavatni. Best kenda brúsandi vínið er champagne, sum er úr økinum Champagne í Fraklandi. Munkurin, Dom Perignon, uppfann tað í 19. øld. Sjampanja er sum oftast hvít ella laksalitt. Smakkurin er turrur, hálvturrur ella søtur.
Heitvín
er sterkari enn vanligt reyðvín, millum 17 og 21 prosent. Hetta kemst av, at alkohol verður blandað uppí í sambandi við geringina. Smakkurin er sum oftast søtur, men heitvín finnast eisini, sum eru turr.


text:
Børn gera Also og tey seta tríggjar viðkomandi spurningar. Tóki Hákunarson er vertur. Í panelinum eru Miriam í Grótinum, Magnus í Niðristovu Olsen og Karin Elisabeth Berhardsdóttir Petersen
Tit skriva vit spæla fyri børn
Maria Hvalsrætt er vertur.
Børn gera útvarp og hesa ferð er Maria Hvalsrætt vertur í sendingini - Tit skriva vit spæla. Hon lesur lurtaraynski og vit hoyra tónleik.
Aðrir partar
Børn gera Also og tey seta tríggjar viðkomandi spurningar. Døgg úr Dímun er vertur. Í panelinum sita Kristianna Skarpheðinsdóttir Joensen, Ólavur í Skála og Sigrid Finnsdóttir Hansen. Ludvík Heðinson er upplesari
Vit hava Also til børn. Børn seta spurningar og barnapanelið sigur sína hugsan. Tey sum sita í panelinum eru: Inga Simonsen, Halla á Lofti, Mattias Lauritsen og Hanus undir Leitinum. Vit takka 6.flokki í skúlanum á Argjahamri.
Næmingar úr 6.E í Skúlanum á Fløtum gera útvarp. Hesuferð er tað sendingin við klassiskum tónleiki, sum eitur Bolero. Ludvík Heðinson vertur.
Børn gera útvarp í barnaútvarpinum. Hesa ferð er sendingin Bolero á skránni. Jóhannes Erlendsson er vertur.
Næmingar úr 6.E í Skúlanum á Fløtum gera útvarp. Øll hesi Góðan Morgun Føroyar: Anna Maria Heðinsdóttir, Solveig Kristiansdóttir,Meiken Skoubo Dalsgaard,, Maibritt Tindskarð Justinusen, Bergljót Diana Augustinusesn, Bogi Petursson, Sólvá í Niðristovu Olsen og Johannes Erlendson. Tey tosa við Leu Blaaberg, sum var við í filminum Ludo. Tað er meira friðarligt at ganga í skúla úti í Dímun, heldur 12 ára gamla Døgg úr Dímun. Heðin Samuelsen heldur skjaldbøkur vera sera spennandi.
Vertur í barnakvørnini er Hanus undir Leitinum. Í panelinum sita William Wilkinson, Iðunn Horn og Bjarti Danielsen. Tey ummæla fløguna - Barnasetrið við Ævintýraferðini 2016.
Nógv hevur verið kjakast um landsroyndir í fólkaskúlanum. Skulu hesar royndir vera talgildar, tá ið tað ferð eftir ferð eru tøkniligir trupulleikar? Hvat er endamálið við landsroyndini og hvussu verður við royndini í vár? Guðrin Dalsgarð Bjørk er vertur. Hon hittir Regin Marnerson, sum er stjóri Námi og Próvstovuni. Hans Fróði Jensin, sum er telduvørður í skúlanum á Argjahamri, hann sigur sína hugsan. Hákun Haraldson og Gunnar Reynslág ganga í 6.flokki í skúlanum á Argjahamri, og teir greiða frá, hvussu tað er at vera til landsroynd.
Næmingar úr 6.E í Skúlanum á Fløtum gera útvarp. Hesuferð er tað vælkenda sendingin - Við Tóra á túri, men verturin er Tóki, so sendingin eitur í dag - Við Tóka á Túri. Leiðin gongur til Kaldbaks. Her verður vitjað í skúlanum, har næmingar syngja og greiða frá. Eisini greiðir Mona á Bøgarði frá.


text:
Virðir og virðisskapan
Vinnulívið veitir materiell virðir so sum vørur, tænastur og fíggjarligan vøkstur, og tað veitir eisini onnur virðir sum eitt nú tryggleika, persónligar menningarmøguleikar og tilknýti.
Vinnulívið kann ikki nøkta allan tørv hjá menniskjanum, men einki samfelag kann standa seg uttan eina lívsterka vinnu.
Uppgávan hjá vinnuni
Uppgávan hjá vinnuni er at tilvirka og bjóða fram vørur og tænastur á ein slíkan hátt, at fíggarligur vinningur liggur eftir. Vinningur kemur eigarunum og starvsfólkinum til góðar, og ger tað møguligt hjá vinnuni at gera nýggjar íløgur umframt er fortreytin fyri nýskapan í vinnuni.
Uppgávan hjá einstaka virkinum
Tað einstaka virkið kann einans uppfylla sín leiklut, um tað er framsøkið og lønandi. Endamálið er tí at framleiða og selja vørur og tænastur á munadyggasta hátt, so at virkið yvir tíð kann skapa størst møguligt yvirskot. Í einari tíð við nógv øktari kapping merkir hetta, at virkið áhaldandi skal gerast effektivari og menna sínar førleikar. Á henda hátt er vinnulívið grundstuðulin fyri nýskapan og menning í øllum samfelagnum.
Ábyrgdin hjá virkinum
Skal virksemi løna seg yvir tíð, er treytin, at umheimurin hevur álit á einstaka virkinum. Virkini vinna álit við at virka innan tær lógir og reglur, sum samfelagið setur, og við at vísa fyrilit fyri áhugamálinum hjá starvsfólkinum, kundunum og umheiminum sum heild. Innanveggja hevur virkið eina ábyrgd av trivnaði og trygd á arbeiðsplássinum, umframt av virðiligari framferð og menningarmøguleikum. Úteftir hevur virkið eina ábyrgd, sum merkir umhugsni og virðiliga framferð, millum annað í mun til umhvørvi og mannarættindi.
Ábyrgdin hjá samfelagnum
Ein fyritreyt fyri at virkini kunnu røkja sína uppgávu til lítar er, at samfelagið kennir ábyrgd av at tryggja røttu karmarnar. Vinnan trívist best í einum vælvirkandi og opnum marknaðarbúskapi, har vinnukarmarnir eru kappingarførir og á altjóða støði. Eisini er neyðugt, at samfelagskarmarnir hjá tí einstaka menninskjanum stimbra skaparaevnir, framfýsni, kapping og privatu ognarviðurskiftini.
Felags áhugamál
Samfelagið og vinnan eru so statt knýtt hvør at øðrum og bundin av felags áhugamálum. Virkini veita gjøgnum virksemi sítt sjálvt grundarlagið undir vælferðarsamfelagnum og einum góðum almennum sektori. Samstundis er ein effektivur almennur sektorur og eitt dynamiskt og sosialt heilskapað samfelag ein fyritreyt fyri, at vinnan virkar væl.


text:
Á blogginum “What Ed Said” *
eru 10 tilmæli um hvussu undirvísing ikki skal fara fram:
Í Facebook-bólkinum “Læring”
** spurdi Ólavur Ellefsen hvat vit hildu um hesi boðini, og gjørdi hann tann
beina at umseta boðini til føroyskt:
10 ting sum foreldur áttu at ólært.
Samd/ur?
1. Læring
verður best mátað við einum karakteri
2. Produktið er týdningarmiklari enn prosessin og
framburðurin
3. Børn eiga at vera vard móti at gera nakran
feil
4. Internetið er vandamikið fyri børn
5. Foreldur og lærarar skulu kjakast uttan at tann lærandi er til staðar
6. Heimaarbeiði krevst
7. Skúlin hevur ábyrgd fyri allari útbúgving hjá barninum
8. Perspektivið hjá tínum barni er tað einasta
9. Læringin er tann sama sum tá tú gekk í skúla
10. Legg dent á (og fiksa) tað, sum títt barn ikki dugir, heldur enn á tað, sum
tað eydnast við
Niðanfyri mínar viðmerkingar, ið tó eru umskrivaðar eitt sindur. Legg til
merkis, at tíggju boðini omanfyri eru serliga vend móti fólkaskúlaundirvísing,
meðan mínar undirvísingarroyndir einans eru innan miðnám og hægri lestur. Eisini
skal viðmerkjast, at mínar royndir eru frá undirvísing í samfelagsfrøði og
geografi. Hesar viðmerkingar mugu endiliga ikki síggjast sum generaliseringar,
men sum mínar egnu royndir, ið onnur kunnu læra av ella kritisera. Ongantíð
betri enn um hesin bloggur elvir til mótsvar, tí tað er ofta í diskussiónini,
at mesta læringin fer fram.
Eg havi valt at sláa punkt 3 og 10 saman, tí tey viðgera nær skildar
problematikkir.
Eg havi eisini valt at síggja burtur frá fimta boði: “Foreldur og lærarar
skulu kjakast uttan at tann lærandi er til staðar”. Kenni ikki so nógv
til hetta. Hjá okkum kjakast vit beinleiðis við næmingin. Eg havi ikki gjørt
mær stórvegis tankar um hetta.
1.
Læring verður best mátað við einum karakteri
Læring kann mátast bæði
kvantitativt og kvalitativt. Kvalitativ eftirmeting er ofta meiri formativt
orienterað og letur upp fyri at næmingurin kann læra meiri. Kvantitativu
karakterirnir eru ofta eitt slag av summativari eftirmeting, ið úttrykkir eitt
meðalvirði fyri hvat undirvísarin metir at næmingurin dugir. Kvantitativ eftirmeting
hevur tó ta avgjørdu styrki, at hon leggur upp til kapping, tvs. at næmingar
fara at kappast móti hvørjum øðrum, flokkar fara at kappast móti hvørjum øðrum,
undirvísarar fara at kappast móti hvørjum øðrum o.s.fr. Persónliga ivist eg
ikki eitt sekund í, at kapping er læruelvandi hjá nógvum - men sjálvandi ikki
hjá øllum. Tí nyttar tað einki at vera fundamentalistiskur hesum viðvíkjandi.
Kvalitativt og kvantitativt mugu ganga hond í hond.
2. Produktið er týdningarmiklari enn prosessin og
framburðurin
Eg haldi, at vit fokusera
alt ov lítið á produktið sum nú er. Og í grundini er tað nonsens at skilja
millum produkt og process, tí einhvør process kann lutast niður í fleiri smærri
"millumfabrikata". Læruframburður er júst at lata næmingar framleiða
eitt hóskandi produkt, ið teir kunnu yvirskoða og vera stoltir av - so at siga
byggja ein forteljing upp um. T.d. tá teir við einum 11-tali í hondini kunnu
siga: hygg, nú dugi eg 100% at argumentera, men tíverri dugdi eg bara 80% at
arbeiða við Excel seinasta mánað. So kann tann næmingurin umhugsa um hann
møguliga er betri egnaður sum juristur enn sum økonomur.
Process-skriving gevur
forrestin betri skrivlig produktir. Tað er sostatt ikki ein spurningur um at
processin hevur størri týðning enn produktið, men at processin og produktið eru
tvær síður av somu søk, og tað er vánaligt didaktiskt arbeiði at skilja tey at.
3.
Børn eiga at vera vard móti at gera nakran feil / 10. Legg dent á (og fiksa)
tað, sum títt barn ikki dugir, heldur enn á tað, sum tað eydnast við
Tað er neyðugt at koma út í
støður, har man lærir nakað nýtt. Tað má vera rúm fyri at gera feilir, uttan at
man verður trektur í karakter fyri tað. Ein góður undirvísari má skapa eitt
klima, har tað er positivt at gera "kvalificeraðar feilir", tvs. at
tað verður roknað sum gagnligt fyri evalueringina, at man torir at vera fakliga
djarvur. Ein góður næmingur kann fáa mest burtur úr einum undirvísara, um hann
torir at fara inn á okkurt, ið hann bert partvíst dugir. So ber til hjá
undirvísaranum at instruera restina.
Men ein undirvísari skal eisini duga at síggja tað rætta í tí sum næmingurin
sigur, men síðani eisini vísa á hvussu man kann loysa tingini betri. Tað at
vera negativur móti næmingum er bara ikki góð pedagogikk, tí tað kann skapa órationella
mótstøðu móti læring.
Fokusera á tað, ið
næmingurin dugir og bygg víðari út frá tí.
4. Internetið er vandamikið fyri børn
Hetta er næstan sum at siga,
at lívið er vandamikið fyri børn. Tað ber snøgt sagt ikki til at lata sum um at
vit ikki hava Internetið. Hóast tað mesta á Internetinum er skrambul, so eru
eisini ómetaliga nógv frálík mið, eins og ymisk samskiftistøkni ger tað
møguligt at handfara tilfarið nógv meiri dynamiskt enn man áður kundi. Umframt
hetta verður samfelagið alsamt meiri digitaliserað, alt frá fíggjarkervi yvir
handil til fyrisiting, so í framtíðini vil tað vera at samanlíkna við
analfabetismu, um man ikki er sera dugnaligur innan KT.
6.
Heimaarbeiði krevst
Ja, heimaarbeiði krevst av
teirri einføldu orsøk, at miðnámsútbúgvingar í dag fyrireika til víðari lestur.
Ein miðnámsútbúgving er ein fyrireiking til víðari lestur, og umframt fakligu
læringina er neyðugt at ung læra at studera, og heimaarbeiði (les:
sjálvstudium) er ein risapartur av flestu hægri og meðallongum útbúgvingum.
Heimaarbeiði er sostatt fyrst og fremst ein venjing í sjálvstudium, í
sjálvdisciplin og ábyrgd fyri egnari læring (og í fólkaskúlanum eisini ábyrgdin
hjá foreldrunum).
7.
Skúlin hevur ábyrgd fyri allari útbúgving hjá barninum
Hjá børnum mugu foreldrini
sigast at hava helvtina at ábyrgdini fyri læringini hjá barninum. Omanfyri 18
ár er tað princippið um ábyrgd fyri egna læring, ið telur, tó at vit sjálvandi
mugu hava rúm fyri, at summi er óbúgvin og at onnur hava t.d. psykiskar
trupulleikar. Men hóast tað er gleðiligt um foreldur hjálpa til eftir at
næmingarnir eru vorðnir 18, so eru tey jú pr. definitión vaksin fólk, ið mugu
klára seg sjálvi við hjálp frá lærustovninum. Tað keðiligasta er, at alt ov
nógv fara á student ella HF, hóast teirra teoretisku førleikar eru vánaligir.
Tað áttu at verið betri møguleikar hjá ungum uttan teoretiskar ambitiónir at
taka meiri praksis-orienteraðar miðnámsútbúgvingar.
8.
Perspektivið hjá tínum barni er tað einasta.
Tað er ómetaliga neyðugt, at
tey verða uppald nøktandi í fólkaskúlanum, soleiðis at tey ikki gerast ein
byrða á miðnámi. Tað eru heilt nógvir næmingar - serliga á HF - ið ikki halda
tað hava týðning at liva upp til grundleggjandi systemkrøv sum uppmøting, halda
avtalur, atburð o.s.fr. Tað er spell, at orka skal nýtast til hetta, tí tað
tekur bara orku og fokus fá øðrum meiri konstruktivum pørtum av undirvísingini.
9.
Læringin er tann sama sum tá tú gekk í skúla.
Nei, vitanin er í dag nógv
minni hierarkisk og nógv meiri netverksbaserað - serliga vegna Internetið.
Gamla fatanin av at vitan verður skapað í toppinum og síðani verður
transporterað niður gjøgnum pyramiduna er óhóskandi í dag, tí í dag eru øll
óendaliga nær við stórar partar av vitanini – í hvussu er tá vit tosa um
fólkaskúla-, miðnáms- og bachelor-stig, tó at tað ofta eru størri forðingar
fyri at ogna sær vitan á hægri stigi.
Av tí at vitanin ikki verður sorterað á veg niður gjøgnum hierarkiið, er tó
alsamt meiri neyðugt at læra at fyrihalda seg til góðskuna av vitanini. Fyrr
varð hendan góðskan garanterað av hierarkinum, men í dag liggja skeiv og rætt
svør lið um lið, og lykilin til vitan er hjá teimum, ið duga at finna røttu
vitanina. Tí er metodulæra so avgerandi í dagsins samfelagi, tí hon gevur
grundførleikar til at navigera í einum mangan kaotiskum vitanarumhvørvi.
Sámal
Matras Kristiansen,
samfelagsfrøðingur, cand.scient.soc.
Undirvísari á miðnáms- og universitetsstigi.


text:
Áki Bertholdsen 12.02.2018 (14:47)
Vil ikki lova at pengarnir verða brúktir í Norðoyggjum
– Pengarnir fara aftur í landskassan.
Tað staðfestir Kristina Háfoss, landsstýrskvinna í fíggjarmálum. Hon kann sostatt ikki lova, at pengarnir, sum landskassin spardi við, at norðoyingar ikki vildu góðtaka, at heilsumiðstøðin verður flutt á sjúkrahúsið, verða brúktir til onnur endamál í Norðoyggjum.
Annars vórðu 15 milliónir játtaðar til endamálið og róð hevur verið fram undir, at tá ið tað verður av ongum at flyta læknamiðstøðina, kunnu tær 15 milliónirnar brúkast til onnur endamál í Norðoyggjum. Norðoyingar hava ført fram, at ríkiligt er at brúka pengarnar til, tí umstøðurnar á sjúkrahúsinum og røktarheiminum eru ikki tær bestu.
Men tá ið Bárður Nielsen, løgtingsmaður fyri Sambandsflokkin, í farnu viku, spurdi hana um hesar 15 milliónirnar, vildi hon ikki lova, at teir verða brúktir har norðuri.
Hon sigur, at tá ið undirtøka ikki var fyri ætlanini, pengarnir skulu brúkast til, fella teir aftur í landskassan og har liggja teir væl. Nú fara tey at viðgera støðuna, og eitt boð kundi verið at brúkt teir til at rinda almennu skuldina 15 milliónir niður.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
- Publiceret den 10 Juli 2011
- Víst: 3188
Leygardagin 09.07.11 gjørdi felagið Gjómaður aftur ein vørr. Henda dag hevði felagið á øðrum sinni sett limum og áhugaðum stevnu á Skarðinum við tí í hyggju at laða gamlar kráir uppaftur.
við Tassistein
Fyrrapartin var mjørki og surk á Skarðinum - lítið fólk og ikki nakað serliga hugaligt, men so við og við sannaðist tað gamla orðatakið, ið sigur: "Tað blíðkar fyri hugaðum fólki"! So við og við lætti tokan, og tað fjølgaðist við fólki. Avgjørt var at fara at laða krónna hjá Sørini (Sørin Joensen, f. 1878) við Tassistein.
Tað størsta arbeiðið hevur altíð verið at fylt kráirnar við gróti, tí tær taka nógv meira, enn tú heldur. Hesaferð hevði felagið fingið ein lastbil at lagt nøkur tons av nevagróti við vegin, so nú var bara at fylla upp í ein vogn, og so dró fýrahjólari grótvognin niðan til krónna. Síðani gekk alt hond í hond: nøkur koyrdu grót og fyltu í krónna, nøkur laðaðu, og Erling í Nýggjustovu hevur altíð verið fastur flagskerari, tá ið kráirnar skulu tyrvast.
Hugleiðingar uppi yvir eini hálvari ærull - Theodor, Jógvan Sørin, Pætur og Erling
Kaffi og te og góðar formakakur stóðu undir Tassisteini, og hóast fleiri felags kaffisteðgir vóru, so vóru einstaklingar javnan at síggja undir steininum, sum dagurin leið. Tíðliga seinnapartin stóð krógvin hjá Sørini uppi, og nú varð avgjørt at klára eina krógv aftrat, áðrenn farið varð at húsum. Krógvin hjá Kristiani á Fløtti (Christian Sivertsen, f. 1892) stendur so sera sjónlig beint norðan fyri vegin, so sjálvsagt fall valið á hana. Mannagongdin var tann sama, men tað staðfestist, at øll byrjan er tunglig, tí tað gekk munandi skjótari við hesi krónni, hóast hon er fitt longri enn tann hjá Sørini.
Pylsupausa undir Tassisteini
Um 5-tíðina stóð krógvin hjá Kristiani á Fløtti uppi, og so endaði dagurin við tí fasta táttinum: at grilla pylsur. Og nú eru so fýra kráir endurreistar á Skarðinum. Eg haldi, at øll vóru samd í tí, at hetta hevði verið ein góður og hugnaligur dagur . Tú ert ein partur av felagsskapinum, har hvør kemur øðrum við - og tað fløvar. Tosið fellur - sum vera man - á gamlar dagar, og mangt áhugavert verður havt á orði - gevandi.
Hans á Skipinum - tann væl nøgdi formaðurin í Gjómanni
--- Gjómaður er eitt felag, ið roynir at varðveita sambandið við farna tíð - og samstundis at fríðka um í bygdini og í nærumhvøvinum. Endamálið er framúr gott, og hóast nútíðar menniskjur eru so nógv upptikin av øllum handans slagi, so hevði tað verið ynskiligt, um fleiri høvdu kunnað sett sær EIN dag av um árið til líknandi tiltøk bygdini at frama. Gjómaður hevur nógv góð hugskot á skránni, og í felagsskapi ber til at gera "hug til verk", sum skaldið sigur.
Fleiri myndir: myndasavn - 2011 - Gjómaður laðar kráir á Skarðinum 09.07.11.


text:
Ja, eg sigi aftur í ár og ferðsluóhapp í fleirtali, tí seinastu tvær vikurnar hava tvey ferðsluóhapp verið á Hvítanesvegnum, men hetta er ikki fyrstu ferð, og her fari eg at greiða frá teimum mongu vandunum á mínum fimm minuttir stutta teini til skúlan í Hoydølum.
Hylurin
Eg eri uppvaksin beint oman fyri Hoydalar á eini lítlari síðugøtu til Hvítanesvegin, sum er parallell við Mannbrekku. Tá eg sjálv gekk í Hoydølum – og alt eg minnist, síðani eg sum fýra ára gomul flutti higar við familjuni – hevur ein stórur hylur verið langt út á Hvítanesvegin á horninum, tá eg snaraði av míni lítlu síðugøtu og út á Hvítanesvegin.
Stóri hylurin, ið var frá horninum á grótgarðinum hjá grannanum og heilt út á vegin, merkti, at eg antin fór í skúla vát um føturnar ella mátti ganga rundan um hylin og heilt út á vegin, sum er ein av mest trafikeraðu vegunum í Føroyum.
Har gekk eg so millum bilarnar, sum tíbetur ofta stóðu í kø, tá eg kom, so vandin var kanska ikki so stórur allíkavæl, tá eg gekk mitt ímillum teirra. Einki er so ringt, at tað ikki er gott fyri okkurt (vónandi merkist sarkasman eisini við endan á bilrøðini hinumegin ringvegin onkustaðni!)
Ja, so eru nokk eisini mong, ið spyrja, hví nakar skal hugsa um stóra hylin á horninum við lítlu síðugøtuna, har eg var einasta skúlabarn. Á lítlu gøtuni eru tó eisini tvey sambýli fyri menningartarnað, og fleiri av búfólkunum gingu eins og eg hvønn dag fram við stóra hylinum til busssteðgistaðið beint við Mannbrekku.
Eg veit ikki, hvør av okkum skuldi doyð, áðrenn nakað hevði verið gjørt við stóra hylin, ið tó læt lív, tá eg av tilvild ein dag í 3.s á veg heim úr skúla spurdi menninar, ið asfalteraðu hinumegin bussteðgistaðið, um teir ikki eisini kundu taka tveir-tríggjar metrar aftrat og bjarga okkum undan hylinum. Eg havi so ikki sæð hann so stóran síðani – og tá høvdu vit longu fleiri ár framman undan havt fólk frá býráðnum í grannalagnum í ringastu meldurtíð um morgunin fyri at vísa teimum vandarnar, uttan at nakað varð gjørt. At hylurin svann var bert tilvild.
Brekkan
Tá eg so var komin fram við hylinum, so var brekkan næsti vandin. Av tí, at gonguteigurin yvir um Hvítanesvegin er aftaná bæði hylin og brekkuna, mátti eg eisini yvir um Mannbrekku, ið er ógvuliga brøtt. Tað var einki stuttligt at ganga yvir um í hálku, tí eg visti, at hóast fá tordu at koyra í henni tá, so var bara ein óheppin bilur, sum av óvart gleið, meir enn nokk til, at eg ongantíð fekk prógv úr Hoydølum, men heldur ein vakran stein við eini hvítari dúgvu millum so nógvar aðrar onkustaðni úti við vesturbýin og Argir.
Eg krossaði tó fingrar, gekk í litføgrum klæðum og royndi at minnast til at ganga við endurskini, so eg skuldi síggjast væl.
Gonguteigurin og ferðin
Teir dagarnar tá eg var ov sein at náa bilrøðina og tryggleikan, sum næstan stillu bilarnir høvdu við sær, var gonguteigurin aftaná hylin og brekkuna eisini ein stórur vandi – serliga í vetrarmyrkri, tá nógv ikki orkaðu nóg tíðliga upp og tískil høvdu skund, tá klokkan nærkaðist arbeiðis- og skúlatíð.
Eg má viðganga, at eg ongantíð havi skilt, hví tað ikki eru vegbungur og annað, ið veruliga forðar bilum at koyra skjótt á Hvítanesvegnum. Gamaní eru nakrar oyggjar beint við busssteðgistøðini, har ein rúgva av næmingum úr Hoydølum hvønn dag fara í og úr bussinum, men tað er týðiliga ikki nokk. Nógvir sjafførar tykjast eisini halda, at “nú eri eg so nær skeltinum til óbygt øki, at eg bara kann seta ferðina upp longu nú” – og eg trúgvi, at nógv, ið síggja skeltir til óbygt øki úr vindeygum kring landið, kunnu vátta hetta.
Lítil broyting
Eg má viðganga, at eg í dag ikki eri líka ófør at ganga við endurskini, sum tá eg hvønn dag gekk fram við hylinum, brekkuni og gonguteiginum. Í dag eru jakkarnir hjá mær heldur ikki so litfagrir, sum teir vóru tá, men lítið annað er broytt. Vandin fyri, at onkur endar við einum vøkrum steini millum vesturbýin og Argir heldur enn einum studentsprógvi er enn líka stórur, og tað eru ferðsluóhappini á Hvítanesvegnum bæði í ár, í fjør, tá núverandi hoyvíksprestur fyri fleiri árum síðani varð ákoyrdur, og onkrir av busssamanstoytunum á Hvítanesvegnum, ið eg sum barn sá úr vindeyganum, staðfestingar av.
LES EISINI: Ferðsluvanlukkur í Hoydølum
Endurskin og gravsteinar
Tað er so heilt vist, at bæði ung og eldri áttu at verið óførari at brúkt endurskin, men sum stórur partur av næmingunum í Hoydølum herfyri søgdu, so er tað lætt at gloyma ella missa burtur. Sjálv gangi eg sum oftast í antin svørtum leðurjakka ella svørtum regnjakka. Eg gloymi konsekvent at koyra endurskin um beinið, men um tað eitt nú var seymað inn í beltið á regnjakkanum, ella hvørki skalaði jakkarnar ella datt av, tá eg lat meg úr jakkunum, so hevði verið nakað lættari altíð at havt endurskin. Kanska føroyskir sniðgevar kunnu hugsa um hetta, tá tey sniðgeva jakkar, húgvur o.s.fr.
Men tó má eg eisini spyrja, um onkur aftrat skal doyggja, áðrenn ferðslutrygdin á Hvítanesvegnum verður endurskoðað. Gamaní vera ikki so nógvir næmingar, tá Glasir letur upp í Marknagili, men tað broytir ikki vandastøðuna fyri meg, tey menningartarnaðu, ið eisini búgva á mínari lítlu síðugøtu, skúlanæmingar og ferðafólk, ið fara niðan á fornminnissavnið ella onnur, ið ferðast eftir hesum knútapunkti inn og út úr Havnini. Kanska fær nýggja býráðið tó gjørt nakað við hetta, tí tá eg sjálv gekk í Hoydølum kundu tvær av trimum vandastøðum verið slopnar undan, um bert ein gonguteigur var aftrat.
Hvítanesvegurin er tó ikki einasta vandamikla staðið, tá tað kemur til ferðslutrygd í Føroyum, og vónandi fara vit øll at hugsa okkum betur um, áðrenn vit fara út uttan endurskin, seta ferðina upp í eitt nú bygdum øki, ella tá ferðsla verður hugsað ella endurhugsað. Sjálv havi eg litað onkrar av reklamunum á endurskinum við svartari spritttíssj og klistrað tað á regnfrakkan við gaffateypi. Vónandi fer tað at halda.


text: Í morgun kom týskurin á Havnina við Norrønu. Týskir bussar, føroyskir leigubilar og fultsett á øllum hotellum og øðrum gistingarhúsum. Teir tríggir Mario, Dirk og Wollo úr Eckernförde hava gjørt seg út við einum Norðurtýskum dregili. Teir siga at Føroyar fáa eitt mál, bara fyri undirhaldið, tí tað er ikki uttan týdning í fótbólti, tí tá eru øll glað, men Týskland vinnur, og tvey týsk mál eru nóg mikið, siga teir á fremmanda vøllinum í Gundadali í morgun, meðan sjónvarpsbilar og trukkar gera klárt til útselda dystin í morgin. - Mehmet Scholl fer at útvarpa og viðmerkja dystin, og hann kemur til Havnar í morgin, siga teir spentir og fara niðan í Kerjalon, tí vakturin rekur okkum av vøllinum. Nú má eg fara at lesa uppá, at vita hvør Scholl er.


text:
Býráðslimir: Tórbjørn Jacobsen, Terje B. Vestergaard, Helgi Lamhauge Petersen, Hans Jákup Johannesen, Etly Nord Højgaard, Kári Egholm Jacobsen, Jonhard Danielsen, Jonnhild Reynholdsdóttir, Jóhan Vest, Kristian Gaardbo og Selinda í Heiðunum
82/17: Árni Winther, arkitektar søkja um byggiloyvi til nýggja kirkju á Glyvrum.
Árni Winther, arkitektar søkja, vegna kirkjuráðið fyri Glyvra kirkju, um byggiloyvi til nýggja kirkju á matr. nr. 60 á Glyvrum samb. innsendum tekningum og visualiseringsmyndum.
Ummæli frá Teknisku deild:
Matr. nr. 60 er 3.380m2 til støddar, víddin á bygninginum er uml. 1.140 m2 og hæddin 21m vestanfyri og 17m eystanfyri. Planeringin fyri kirkjuni er ætlað at liggja í kotu 17, uml. 3m undir veghæddini á Glyvravegi. Frástøðan frá Glyvravegi til bygningin er uml. 18m frá vegmiðju. Hetta líkur krøvini frá Landsverk um 15m frástøðu frá vegmiðju.
Matr. nr. 60 er útlagt sum C11 í býarplaninum, sum m.a. loyvir bygging av kirkju. Smb. byggisamtyktini er mest loyvda hædd á bygningi 8,5m. Av tí at bygningurin er so høgur í mun til ásetingarnar í byggisamtyktini, mælir Tekniska deild til at gera broyting í byggisamtyktini ella gera eina serstaka byggisamtykt, sum loyvir hægri bygging. Tekn. deild mælir nevndini til at taka støðu til, um serstøk byggisamtykt skal gerast fyri bygging av kirkju sambært innsendum projekti.
-Byggi- og býarskipanarnevndin mælir til ikki at broyta ásetingina í byggisamtyktini, tí mett verður ikki ráðiligt at byggja so høgan bygning framvið høvuðsvegnum.
Eisini varð samtykt at heita á Teknisku deild um at koma við alternativum uppskotum, har nýggj kirkja kann byggjast.
-Býráðið hevur á fundi 31/8-2017 samtykt at beina málið aftur í Byggi- og býarskipanarnevndina og at taka upp samráðingar við kirkjuráðið um málið.
83/17: Framhald av útstykking í Kass í Rituvík.
Tekniska deild hevur fyribils gjørt uppskot til uppdeiling av ávikavist 11 og 12 grundstykkjum. Víddin á stykkjunum er ímillum 440 og 540 m2 og breiddin uml. 18m. Hetta er eitt sindur minni enn verandi grundstykkir í økinum.
-Byggi- og býarskipanarnevndin mælir til at býta økið upp í 10 grundstykkir og hava við í ætlanini, at møguligt er at fáa okkurt grundstykki afturat burtur av 150a.
Mælt verður somuleiðis til, at arbeiða fram ímóti, at stykkini verða planerað og vegurin gjørdur liðugur við asfalti og kantsteinum.
-Býráðið hevur á fundi 31/8-2017 samtykt at taka undir við tilmælinum frá Byggi- og býarskipanarnevndini.
84/17: Byggiverk, søkir um at gera broytingar á bygninginum á matr. 241 í Saltangará.
Í framhald av viðgerðini av fyrispurningi um umbygging av bygninginum við Heiðaveg 42, sum varð viðgjørdur av byggi- og býarskipanarnevndini 15 mai 2017, verður nú søkt um byggiloyvi, við teirri broyting í mun til fyrru viðgerðina, at altanin verður 3m útyvir gongubreytina. Tekniska deild metir tað skilagott og mælir til at loyvi verður givið til at byggja altanirnar 3m út soleiðis, at stólparnir standa uml. 0,5m frá kantsteininum, sum við Betri Banka og Bókabúðina, heldur enn mitt á gongubreytina og at geva byggiloyvi tá ið tekningarnar eru viðgjørdar viðv. brunatrygd v.m.
-Byggi- og býarskipanarnevndin mælir til at taka undir við tilmælinum frá Teknisku deild.
-Býráðið hevur á fundi 31/8-2017 samtykt at taka undir við tilmælinum frá Byggi- og býarskipanarnevndini.
85/17: Asfaltering á havnalagnum í Saltangará.
Havnarmeistarin boðar frá, at tað er átrokandi neyðugt at fáa asfaltera á havnalagnum, bæði rundan um Faroe Origin, niðanfyri Frostgoymsluna og norðanfyri Faroe Ship.
Peningurin, sum er avsettur til asfaltering á havnalagnum, røkkur ikki til at fáa asfalterað hesi økini, men Runavíkar Havn hevur eina meirinntøku í mun til fíggjarætlanina í ár. Tekniska deild mælir til, at økið verður asfalterað og at arbeiðið verður fíggjað burtur av meirinntøkuni hjá Runavíkar Havn
-Vinnu- og havnarnevndin mælir til at biðja um eitt tilboð afturat og heitir á fíggjarnevndina um at játta, at arbeiðið verður fíggjað við yvirskoti á rakstrinum hjá Runavíkar Havn í 2017.
-Fíggjarnevndin tekur undir við tilráðingini frá Vinnu- og havnarnevndini um at arbeiðið verður fíggjað av yvirskoti hjá Runavíkar Havn.
-Býráðið hevur á fundi 31/8-2017 samtykt at taka undir við tilmælinum frá Vinnu- og havnarnevndini og fíggjarnevndini.
86/17: Atløgubryggja á vestursíðuni í bátahylinum á Bakka.
Havnanevndarformaðurin heitir á býráðið um at gera atløgubryggju á vestursíðuni í bátahylinum á Bakka á Glyvrum.
Tekniska deild vísir á, at tað eru fleiri møguleikar at útvega fleiri bátapláss og eisini at gera tað í stigum. Mælt verður til, at taka støðu til, um hendan ætlanin skal raðfestast í mun til at søkja um peningin frá Kongshavnar Havnastýri til hesa verkætlanina og at seta pening av komandi árini soleiðis, at ætlanin kann gerast liðug innan eitt rímiligt tíðarskeið.
-Meirilutin í Vinnu- og havnarnevndini mælir til at taka undir við tilmælinum frá Teknisku nevnd og at málið verður beint í fíggjarnevndina.
Minnilutin tekur undir við, at peningurin frá Kongshavnar Havnarstýri verður brúktur til kajsíðu í bátahylinum á Bakka, men tekur ikki undir við, at søkt verður um peningin frá Kongshavnar Havnastýri fyrrenn Tekniska deild hevur gjørt endaligt skitsuprojekt og kostnaðarmeting.
-Fíggjarnevndin tekur undir við málinum og mælir til, at Runavíkar kommuna heitir á Kongshavnar havnastýrið um at luta kommununar part út, so at farast kann undir nevndu verkætlan at útbyggja vestursíðuna av bátahylinum á Bakka.
-Býráðið hevur á fundi 31/8-2017 samtykt at taka undir við tilmælinum frá meirilutanum í Vinnu- og havnarnevndini.
87/17: Møguligar broytingar í sambandi við Mentanarvikuna.
Mentanarvikan hevur síðan byrjan ligið seinast í oktober, samstundis sum Faroexpo hevur verið. Faroexpo hevur vinnuligt fokus og mentanarvikan hevur verið eitt ískoyti til vinnustevnuna. Seinastu árini er mentanarvikan «Skýming» vaksin í vavi og hevur havt eina umfatandi og fjølbroytta skrá. Nú avgjørt er, at Faroexpo verður annað hvørt ár, er tíðin kanska eisini komin til at broyta innihaldið í skránni fyri mentanarvikuna og at hon eisini verður sjónlig í hinum bygdunum í kommununi.
-Mentanarnevndin mælir til at taka undir við tilmælinum um at broyta innihaldið í mentanarvikuni og at mentanarvikan verður flutt til at verða seinast í apríl.
-Býráðið hevur á fundi 31/8-2017 samtykt at taka undir við tilmælinum frá Mentanarnevndini.
88/17 Endurskoðað avtala um barnaverndartænastu fyri Skálafjørðin.
Galdandi barnaverndaravtala er frá 2005 og ongantíð endurskoðað, hóast Gøtu kommuna ikki er við í samstarvinum longur og Funnings kommuna er vorðin partur av Runavíkar kommunu.
-Býráðið hevur á fundi 30/3-2017 samtykt at taka undir við uppskotinum um endurskoðaða samstarvsavtalu millum Sjóvar-, Nes- og Runavíkar kommunu, galdandi frá 1. juni 2017 at rokna.
Almannamálaráðið hevur nakrar viðmerkingar til orðingina í sáttmálanum, og er sáttmálin tí broyttur samsvarandi viðmerkingunum frá Almannamálaráðnum. Mælt verður til at taka undir við broytingunum.
-Býráðið hevur á fundi 31/8-2017 samtykt at taka undir við tilmælinum frá Mentanarnevndini.
-Býráðið hevur á fundi 31/8-2017 samtykt at taka undir við broytingunum í sáttmálanum millum Runavíkar-, Nes- og Sjóvar kommunu um barnaverndartænastu.
89/17: Mannagongd í samband við sjúku
Trygdarleiðarin hevur í samband við fundir við trygdarbólkarnar skrásett ógreið viðurskifti viðv. sjúkrameldingum, sum fevna um rættindi í samband við sjúkramelding og um mannagongd, tá sjúrkameldað koma aftur til arbeiðis.
Í uppskot til mannagongd er greina rættindi og mannagongd til leiðslu og starvsfólk í samband við sjúkramelding. Mælt verður til at uppskotið til mannagongd verður fylgd.
-Fíggjarnevndin mælir til at samtykkja uppskotið til mannagongd í sambandi við sjúkramelding.
-Býráðið hevur á fundi 31/8-2017 samtykt at taka undir við tilmælinum frá fíggjarnevndini.
90/17: Fígging av brandstøð á Skála til Skálafjarðar Sløkkiliði.
Hølisumstøðurnar hjá Skálafjarðar Sløkkiliði eru sera trongligar og hevur SKS møguleika at keypa ein bygning á Skála til virksemi hjá Sløkkiliðnum.
-Parturin hjá Runavíkar kommunu er 1.560.000 kr og mælir fíggjarnevndin til at veita eykajáttan til keypið og at eykajáttanin verður fíggjað úr gjaldførinum.
-Býráðið hevur á fundi 31/8-2017 samtykt at taka undir við tilmælinum frá fíggjarnevndini.
91/17: 2. viðgerð av stuðli til vinarbýin hjá Runavíkar kommunu Uummannaq í sambandi við flóðalduna.
Fíggjarnevndin mælir til at veita 200.000 kr í stuðul til bygdina Nuugaatsiaq, sum liggur í Uummannaq fjørðinum og mælir býráðnum til at veita eykajáttan.
-Býráðið hevur á fundi 29/6-2017 samtykt at taka undir við tilmælinum frá fíggjarnevndini.
-Býráðið hevur á fundi 31/8-2017 samtykt, við 2. viðgerð, at taka undir við tilmælinum frá fíggjarnevndini.
92/17: Fíggjarkarmurin hjá Runavíkar kommunu fyri 2018
Fíggjarnevndin mælir til at áseta fíggjarkarmin fyri 2018 til 202 mió. kr.
Inntøkur:
Persónsskattur 150
Partafelagsskattur 20
Eftirl. Skattur 32
Útreiðslur:
Fíggjarkostnaður 15
Rakstur 147
Íløgur 40
-Býráðið hevur á fundi 31/8-2017 samtykt at taka undir við tilmælinum frá fíggjarnevndini.


text:
St.Í.F:
St.Í.F. varð stovnað 1942
St.Í.F. er eitt hondbóltsfelag við um 250 íðkandi limum líka frá 5-ára aldri.
St.Í.F. 1. deild menn hava verið í steypafinaluni, 8 ferðir. Teir hava vunnið 5 ferðir.
Heimasíðan hjá teimum er: www.stif.fo
Strálan:
Ungmannafelagið Strálan varð stovnað 1989 og hevur 450 limir.
Strálan leigar kjallarahæddina í bygdahúsinum, sum er opin fyri ungdóminum hvørt kvøld.
Felagið eigur góða ljóðútgerð til diskotek, harumframt plaga teir eisini at vísa fótbóltsdystir á stórskýggja.
Eisini hevur Strálan venjingarhøli í bygdahúsinum.
Har útgerð s.s. 4 Consept 2 rógvimaskinur, TechnoGym renniband,
Kettler multi-center venjingarbonkur, spinnari og onnur venjingarútgerð er tøk.
Møguleiki er at keypa sær lykil fyri kr. 150 um mánaðin, og so íðka óavmarkað í venjingarhølunum.
Eisini kann keypast serligur familjupakki.
Í 1991 fekk felagið sær kappróðrarbátin Stráluna.
Seksmannafarið Strálan hevur verið mannað við monnum og onkur ár við kvinnum.
Menninir hava verið føroyameistarar 4 ferðir, tað var í 1991, 1992, 2000 og 2001.
Í 2004 fekk felagið eitt nýtt seksmannafar, sum fekk navnið Strálan.
"gamla Strálan" hevur fingið navnið: Stjørnan.
Eisini fekk felagið eitt nýtt fimmannafar í 2005, sum fekk navnið Strípan.
Strálan skipar regluliga fyri sjavskappingum.
Nakrar ferðir um árið hevur Strálan skipað fyri stórdansi og konsertum
og øðrum tiltøkum ungdóminum til gaman.
Tú finnur Strálan FO á Facebook.


text:
Innleiđandi tekstir til komandi bíbilsku evnir viđvíkjandi”tíđarinnar tekin,” !
Tá Jesus tosar um ”tíᵭarinnar tekin,” so peikar Hann fyrst á nakaᵭ, sum eingin hevur nakran møguleika fyri at vita nakaᵭ um (uttan Guᵭ sjálvur), og so peikar Hann á nakaᵭ, sum vit øll eiga at hava kunnleika til.
Taᵭ, iᵭ eingin kann vita nakaᵭ um, er ”dagin og tíman” vegna Jesu afturkomu.
”Men tann dag og tíma veit eingin, heldur ikki einglarnir í Himli, heldur ikki Sonurin - eingin uttan Faðirin.” (Matt.: 24 : 36).
Men hinvegin lærir Jesus okkum taᵭ, at vit øll kunnu vita nær hesin dagur nærkast.
"Soleiðis skulu eisini tit, táið tit síggja alt hetta, vita, at Hann er nær fyri durunum." (Matt.: 24 : 33).
Harviᵭ lærir bíblian okkum, at ”dagurin og tímin” er ikki kendur fyri okkum menniskjum, men rætta tíᵭarskeiᵭiᵭ tá Harrans afturkoma gerst veruleiki, skal hinvegin verᵭa kent fyri okkum menniskjum. "Endatíᵭarinnar ætt" skal síggja ”tíᵭarinnar tekin,” og vegna hetta tíᵭarinnar tekin skal ein tískil kunna duga at skilja, at dagurin er nær! (Matt.: 24 : 32 - 36).
"Sanniliga, sigi Eg tykkum": "Henda ætt skal als ikki forganga, fyrrenn alt hetta hevur hent." (Matt.: 24 : 34).
Eins og váriᵭ gevur síni tekin til kennar, at taᵭ skjótt fer at spretta á fold og spíra, soleiᵭis hevur ”endi tíᵭarinnar” eisini síni serstøku eyᵭkennir.
Jesus segᵭi: ”Lærið líknilsi av fikutrænum! Táið greinar tess longu eru blotnaðar og bløðini spretta, vita tit, at summarið er nær.” (Matt.: 24 : 32).
Somuleiᵭis hevur heystiᵭ eisini síni tekin iᵭ boᵭar okkum frá, at taᵭ er á veg. Hesi heysttekin koma sera spakuliga í smáum trinum, at ein næstan ikki leggur merkis til smáu broytingarnar beinanvegin. Fyrst ein følna blóma, síᵭani eitt blaᵭ fyri og annaᵭ eftir fallandi niᵭur frá trøunum. So byrjar vindurin spakuliga at blíva kaldari, og brádliga so er tíᵭin komin har fjøllini skulu gangast og ádrenn ein veit av, so er heysttíᵭin komin á gátt hjá okkum. Og tá vita vit, at skjótt vil veturin breiᵭa sítt hvíta lín yvir bø og ong, men dagin og tíman, nær fyrsta kavaflykran kemur dandandi niᵭur frá himli av, vita vit ikki.
Soleiᵭis fyriheldur taᵭ seg eisini viᵭ Harrans afturkomu. Tíᵭarinnar tekin boᵭa okkum frá, at skjótt er Hann her, men dagin og tíman vegna afturkomu Hansara, kenna vit so ikki.
Fyrra koma Jesusar fyri skjótt 2000 árum síᵭani, var somuleiᵭis umgird viᵭ klárum teknum. Men hvørki tann breiᵭi fólkahópurin ella teir skriftlærdu á Jesu døgum tá, kendu tíᵭina tey livdu í. Jesus stemplaᵭi tey sum hyklarar, tí tey dugdu sera væl at áskyna veᵭurlagi og koma viᵭ veᵭurforsøgnum, men vóru hinvegin starblind tá taᵭ kom til at duga at skilja ”tátíᵭarinnar tekin!”
Men Hann svaraði teimum: "Um kvøldið siga tit: "Veðrið verður gott; tí himmalin er reyður!" og um morgunin: "Í dag verður illveður; tí himmalin er reyður og dimmur." Ja, útsjónd himmalsins duga tit á at skyna, men tekin tíðanna duga tit ikki at týða!” (Matt.: 16 : 2 - 3).
Tey tekin iᵭ boᵭa frá Jesu afturkomu, eru als ikki óklárari enn tey tekin, iᵭ boᵭaᵭu frá Hansara fyrru komu, og taᵭ er okkara skylda at týᵭa hesi tekin. Hetta evniᵭ, iᵭ vit hava viᵭ at gera, er ikki nakaᵭ veruleikafjart, religiøst og óviᵭkomandi evni. Nei, eisini hetta evniᵭ í bíbliuni, iᵭ umhandlar ”tíᵭarinnar tekin”, eiga vit eisini at móttaka sum ”orᵭ Guᵭs!”
Vit liva í eini tíᵭ, hvarí profetiini og endatíᵭarinnar hendingar nærkast hvørjum øᵭrum viᵭ fullari árenningarferᵭ. Alt hetta, sum profeti-rannsakarar hava kanna tey seinastu umleiᵭ 150 árini ella so og tosa so nógv um, er so at siga í fullari gongd í skrivandi stund. Sjálv uppfyllingin av profetiunum í dag, ger hetta evniᵭ kókandi heitt og átti tískil at elvt til mong eykamøtir og bønarmøtir runt um allastaᵭni innan kristnar rørslur.
Framhald: Næsta evniᵭ ber heitiᵭ: ”Endatíᵭarinnar ætt!”
Skriftstøđ viđ tilknýti til bíbilska viđgerđarevniđ: ”Fáið tí annað sinni og vendið við, so syndir tykkara kunnu verða útstrikaðar, og lívganartíðir kunnu koma frá ásjón Harrans, og Hann kann senda hin tykkum ætlaða Kristus, Jesus, sum Himmalin skal hýsa, inntil tær tíðir táið alt verður endurreist, sum Gud hevur talað um við munni heilagra profeta Sína frá upphavi!”(Àps.: 3 : 19 - 21).


text:
Ingi Samuelsen
09.05.2015 - 16:40
Tíðindi > Uttanlands > Vanlukkur
Eftir at ongin nýggjur tilburður er staðfestur í 42 dagar, er afrikanska landið Liberia nú lýst at vera ebola-frítt øki. Men felagsskapurin Læknar uttan Landamørk halda fram við arbeiðinum til grannalondini Guinea og Sierra Leone eisini eru frísk.
Tilsamans eru 11.005 fólk tey í hesum trimum londunum, í ringasta sjúkutilburði har nakrantíð. Næstan helmingurin av andlátunum eru hend í Liberia, har rintast stóð til við ebola-smittuni í tíðarskeiðinum frá august til oktober í fjør.
Tá kundu miðlar, sum vitjaðu landið, fortelja um sjúk fólk, sum lógu á gøtunum og doyðu uttan at fáa hjálp.
Nú sær út til, at vanlukkan er av, skrivar NRK.
Læknar uttan Landamørk siga, at tað nú eru gingnir 42 dagar uttan at nýggir sjúkutilburðir eru staðfestir í Liberia, og tað er markið, sum heimsheilsustovnurin brúkar til at staðfesta, at landið nú ikki longur er rakt av ebola.
Men felagsskapurin ávarar eisini um ikki at frøast ov tíðliga.
- Vit kunnu ikki taka fótin av spitaranum fyrr enn tað eru gingnir 42 dagar í øllum trimum londunum uttan nýggjar tilburðir, sigur Mariateresa Cacciapuoti, sum stendur á odda fyri Læknum uttan landamørk í Liberia.
Hon heitir á myndugleikarnar um at herða marknaeftirlitið fyri at forða fyri, at nýggir tilburðir koma inn í landið.
Forsetin í Liberia, Ellen Johnson Sirleaf (í reyðum) tekur í hondina á einum av læknunum. Meðan smittan herjaði, var ávarað móti at heilsast við lógvataki (Mynd: EPA)
(Mynd: EPA)
(Mynd: EPA)
Yvir 11.000 fólk eru deyð tilsamans í Liberia, Guinea og Sierra Leone (Mynd: EPA)
(Mynd: EPA)


text:
« Tilbage til oversigt
[Teksten findes ikke på dansk]
Føroyskur dansur við góðum, gomlum og væl kendum slagarum
[Teksten findes ikke på dansk]
Nú dansa vit í Tøkum Lætt hvørt sunnukvøld í dansitíðini. Kvøldini eru býtt upp soleiðis, at annaðhvørt sunnukvøld dansa og kvøða vit sum vanligt, har vit læra okkum eitthvørt nýtt og kanska kvøða kvæði, sum í stóran mun hoyra til hin tyngra partin av kvæðaskattinum.
Hini sunnukvøldini - tað vil so aftur siga annaðhvørt sunnukvøld - eru tey betri kendu kvæðini og vísurnar á skránni. Tá verða kvøðin kvæði, sum eru lættari at kvøða, tí tey eru betri kend millum fólk, og tað eru fleiri, sum duga tey uttanat.
Øll eru vælkomin til øll hesi dansikvøldini. Tað eru bara skráirnar fyri sjálv kvæðini, sum eru ymiskar, men sjálvur leisturin fyri kvøldini er hin sami. Dansurin byrjar klokkan 20.00, og uml. klokkan 21.30 er ein matarsteðgur, har øll kunnu fáa ein drekkamunn og hugna sær við práti og onkrari kaku undir tonni. Eftir matarsteðgin verður so aftur dansað eina løtu.
Sunnukvøldið 3. desember verður so dansur við lættari kvæðum og kendum slagarum. Tað er tí eitt gott høvi hjá dansihugaðum at leita sær inn um gátt í Skansastovu, har farið verður upp á gólv kl. 20.
Tøkum Lætt skipar eisini fyri barnadansi hvørt sunnukvøld. Dansurin fyri børn er eisini í Skansastovu. Hann byrjar kl. 19.00 og endar kl. 20.00, tá hin dansurin byrjar.


text:
Her eru skráin fyri hornorkesturstevnuna.
Fríggjadagin kl. 15.00
Konsert við ungdómsorkestrum.
Suðuroy/Vágum felagslið, Havnar Ungdóms Hornorkestur, Lúðrar, Skúlaorkestur Tórshavnar Musikkskúla, Skansa BigBand, Føroya Klarinettorkestur og Føroya Saxofonorkestur, Ælabogin, Vága Big Band, Ungdomsorkestrið í Vágum, Tey yngru Klax, FEST úr Klaksvík, Norðljómur, Legato.
Leygardagin kl 15.00
Konsert við hornorkestrum.
Nes Sóknar Musikkfelag, Tvøroyrar Hornorkestur, Fuglafjarðar Hornorkestur, Havnar Hornorkestur, GHM, Eiðis Ljómfelag, Sørvágs Tónleikarfelag, Klaksvíkar Hornorkestur


text:
Í dag er øll matrikulering av Føroyum liðug, men fyrr var matrikulering ein stórur partur av arbeiðinum á Matrikulstovuni.
Matrikulering av Føroyum fór fram í tíðini 1962 -1997. Á hjálagda yvirliti sæst, nær einstøku bygdirnar vóru liðugt matrikuleraðar (trýst her).
Í matrikuleringslógini (lóg nr. 64 frá 11. des. 1962) er álagt Matrikulstovuni, "at gera fullfíggjaða matrikulering av øllum føstum eigindómum í Føroyum".
Hetta er ein skráseting av eigaraviðurskiftunum til jørðina, t.v.s. hvør, ið eigur, hvar eigindómurin liggur, hvør, ið hevur rættindi í honum, og hvørji hesi rættindi eru. Ein eigindómur verður í lógini lýstur sum "øll jørð innan og uttangarðs við lutum og lunnindum hjá sama eigara í somu markatalsbygd, um jørðin ikki skilliga hoyrir til ymisk brúk".
Fyri hvørja markatalsbygd varð gjørdur serstakur matrikul, og til hvønn av hesum matrikulkort, sum staðfesti hvønn fastan eigindóm við at vísa, hvussu teir einstøku lutir og felagslutir lógu hvør til annan í markini.
Bróðurparturin av matrikulkortunum vórðu teknaði í støddini 1:1000, hvat viðvíkur innangarðs jørðini. Uttangarðs vórðu minni kortstøddir nýttar, sum oftast l:20.000.
Tá farið varð undir matrikulering av eini bygd (markatalsbygd), vórðu eigarar og aðrir, ið høvdu rættindi í føstum eigindómi í bygdini, boðaðir "at koma og vísa á eigindóm sín ella geva upp rættindi síni".
Sjálv skrásetingin av markunum fór fram á ávísingarmyndum. Markini fylgdu oftani gørðum, veitum, bakkum o.ø., ið sæst á myndunum, og tí bar til at staðfesta markini beinleiðis á hesum. Men ikki altíð var hetta so, og vit gjørdu tí í vissan mun uppmálingar á staðnum, eisini av bygningum og øðrum, ið var yngri enn myndirnar vit nýttu.
Ávísingarmynd - Kvívík
Teir einstøku lutirnir (bølutir, traðir, grundstykki o.s.fr.) vórðu framhaldandi talmerktir, og samstundis varð førd lutaskrá, har eigararnir vórðu uppskrivaðir.
Gerðabók varð førd um tað, sum fór fram undir matrikuleringini.
Tá marknaávísingin var komin so langt, sum til bar at koma á staðnum, varð farið undir at tekna kortini. Seinni varð hetta gjørt beinleiðis eftir loftmyndum, tað vit kalla fotogrammetriska kortúttekning.
Tá matrikuleringin var komin so langt áleiðis, at eigaraviðurskiftini í høvuðsheitum vóru klár, varð lýst til ognarkanning. Henda fór fram í sjálvari bygdini, og vórðu tá ávísingarkort og eigaralistar løgd fram, so eigararnir kundu kanna eftir, at skrásetingin var røtt.
Ávísingarkort - Kvívík
Tað vil so vera, at ósemjur vóru um eigaraviðurskiftini, ella at aðrar ógreiður komu fyri. Hesi trætumál skuldi støða takast til, og tað, ið ikki var greitt, mátti útgreinast, so skil fekst á tí.
Nú vórðu matrikulkortini reinteknaði og matrikulin skrivaður. Bert sjálv tann matrikulera støðan var við á lidna matrikulkortinum. Hetta vóru: eigindómarnir vístir við markum um einkultu lutirnar, áir, vegir, fjøra o.s.v. og so ymisku bygningarnir.
Matrikulkort - Kvívík
Endaligi matrikulin og tilhoyrandi matrikulkort vórðu staðfest við dómi í Føroya rætti. Tað var Landsstýrið, ið við almennari stevning legði sak móti einum og hvørjum, ið hevði mótmæli móti tí gjørda matrikli og at í honum lýstir eigarar vórðu skrivaðir í tingbókina sum eigarar av óheftum eigindómum.
Kostnaðin fyri matrikuleringina býttu Landsstýrið og kommunan sínámillum. Sakarmálskostnaðin bar Landsstýrið.
Í 1992 -1999 vórðu matrikulkortini digitaliseraði, og nú eru øll matrikulkort teldutøk. Teldutøku kortini eru gjørd eftir gomlu matrikulkortunum, og neyvleikin er áleið tann sami. Broytingar, sum verða gjørdar í teldutøka matrikulkortinum, verða gjørdar eftir uppmátingum, og tí fer ein støðug betran av kortinum fram.
Dig. matrikulkort - Kvívík


text:
Laksatorgið
Laksa- og Sølutorgið er vorði eitt afturvendandi tiltak í Runavík. Tiltakið verður hildið á torginum sunnanfirði býráðshúsið.
Byrjað var við hesum útitiltaki fyri nøkrum árum síðan og er hetta einasta tiltak av sínum slag í Føroyum.
Fólk koma úr øllum ættum fyri at uppliva hugnaliga útimarknaðin og royna ein bita av ókeypis laksi. Kokkur er á staðnum og kann veita góð ráð osfr.
Á Sølutorginum ber til at keypa hópin av vøru, m.a. frukt og grønt, plantur, klæðir og skógvar. Harumframt er andlitsmáling fyri børnum, køkutombola, fiskibrunnur, matsøla og café.
Á pallinum er tónleikur frá G! Festivalinum, sum er hetta sama vikuskiftið, at hoyra. Okkurt barnatiltak er eisini á skránni hvørt ár.
Samanumtikið eitt sera gott tiltak í góðum veðri.
Fólk, ið eru áhugaði í at luttaka við onkrum tiltaki, eru vælkomin at seta seg í samband við Kunningarstovuna: kunningarstovan@runavik.fo.


text:
624 myndir frá 89 fotografum komu inn til framsýningina Eitt ár í Føroyum, sum Norðurlandahúsið skipar fyri. Framsýningin við innsendu myndunum letur upp 7. juni, tá ársins mynd eisini verður kosin.
Tað yður í myndum kring um okkum, og hvør einasta mynd sigur eina søgu, sigur Norðurlandahúsið í tíðindaskrivi í dag.
Til Summarframsýningina í 2017 hevur Norðurlandahúsið savnað ørgrynnu av fotomyndum, tiknum í Føroyum farna árið, millum flaggdagarnar 2016 og 2017. Her sleppa tær at siga hvør sína søgu, og saman eina stóra felagssøgu, sigur fyrireikarin.
- Øll, ið hava hug at siga sína egnu søgu ella okkara felags samtíðarsøgu, eru vælkomin at taka lut. Hvat hendir eitt ár í Føroyum? Hvat gera vit? Hvat gleðir okkum og hvat ræðir okkum? Náttúra og mentan. Børn og djór. Gerandisdagur og høgtíðir. Politikkur og trúgv. Bygdarlív, býarlív og sjóliv. Familjulív og arbeiðslív. Veður og vindur. Og alt tað, vit ikki kunnu seta orð á.
Elsta fotomyndin, vit vita um, varð tikin av franskmanninum Joseph-Nicéphore Niépce í 1826. Hon dagaði á einari tinplátu, klæddari við ljóskvæmum, sýriskum asfalti, og hon varð eftirviðgjørd við terpentini og lavendulolju. Myndin vísir útsýni úr vindeyga hansara, og hon varð eksponerað í átta tímar, so sólin flutti seg ímeðan og skygdi á bygningar báðu megin myndina. Fotomyndin er titrandi
vøkur og duldarfull. Hon er eitt søguligt skjal og eitt vísindaligt frambrot. Hon rúmaði og rúmar óteljandi møguleikum.
Fotomyndin gevur okkum framúr líkindi at skapa vakurleika, at smíða frásagnir, og at vísa á leiðir til at skilja bæði fortíð og samtíð. Fotomyndin kann gera tað ósjónliga, tað vit ikki varnast og ikki vænta okkum at síggja, sjónligt og ítøkiligt. Hon kann sjónliggera, samskifta, upplýsa og ítøkiligera. Men hon kann eisini villeiða. Fotomyndin kann føra okkum nærri sannleikanum, men kann eisini skapa frástøðu til veruleikan, fremmandagera. Hon kann lýsa veruleikan, men eisini skapa úrtøkilig hugtøk um veruleikan, tulka hann og avmarka hann. Alt hetta er eitt lið í sera fløkta samspælinum millum fotomyndina, veruleikan og listina.
Heilt síðan fotomyndin bleiv til, hevur samspælið millum hesi trý – fotomyndina, veruleikan og listina – verið fløkt. Nýtslan av fotomyndum í handilsligum, vísindaligum og ídnaðarligum høpi hevur nærum sett tær í andstøðu til listina, og fotomyndir, mótsett øðrum listamiðlum, verða hildnar at vera sakligar endurgevingar av veruleikanum, vera sannar. Sjálvt tá ið tær eru kámar ella avskeplaðar, verða tær fataðar sum lítil brot av veruleikanum, ólíkar bókmentum, tekningum, málningum og skulpturum, ið alt verður fatað sum tulkingar. Fotomyndin er próvtilfar, eitt amboð vit nýta til at kanna samleika, halda eftirlit og stýra. Hon er eitt óheft tekin um, at okkurt er til, ella hevur verið til. Hon er ólistalig og verður hildin at hava eitt sakleysari samspæl við veruleikan enn listin.
Men hóast fotomyndin kanska hevur eitt øðrvísi samspæl við veruleikan enn bókmentir, tekningar, málningar og skulpturar, er hon sjálvandi ikki sakleys. Fotomyndir kunnu tulkast á mangan hátt, og okkara persónliga fatan av heiminum og estetikki – ja, næstan sæð alt tað, vit menniskju rúma - er ein partur av myndini. Fotomyndin er, eins og allir aðrir sjónbarir miðlar, eitt úrslit av tilvitaðum og ótilviðtaðum avgerðum um myndaskipan, ljós, myndevni og sjónarmið, og hon hevur, eins og allar aðrar myndir, eitt myndamál, sum kann vera alt frá friðsælugerandi og hálovandi til spottandi og eyðmýkjandi.
Og kanska er fotomyndin enntá enn minni meinaleys enn hetta.
Amerikanski rithøvundurin Susan Sontag hevur skrivað um, hvussu fotomyndin hevur broytt hvussu vit síggja heimin. Hon hevur broytt okkara veruleikasýni og flutt fatanina av sannleikanum. Hon hevur vikað okkara hugsan um, hvat er vert at hyggja at, og hvat vit hava rætt til at hyggja at, og hevur harvið kollvelt alla okkara etisku skipan. Hon hevur enntá umskipað sambandið við okkum sjálv, við onnur og við umhvørvi okkara. Broytt, hvussu vit lýsa kenslur okkara, flutt fatan okkara av ogn og valdi og broytt, hvussu vit ogna okkum vitan um fortíðina og nútíðina.
Tað eru nærmasta fortíðin og næstan nútíðin, sum eru til staðar í hesi framsýning, ið lýsir og skjalprógvar, tulkar og avskeplar eitt ár, sum fór í Føroyum. Eygfara vit eina landslags-, andlits-, miðla- ella familjumynd, so fáa vit ein hóp av frásøgnum í gávu, men vit eru eisini partur av einum stórum, áhugaverdum og markleyst fløktum samspæli millum fotomynd, list og veruleika. Eitt samspæl, ið ikki einans ávirkar, hvussu vit fata umhvørvi okkara, men eisini broytir okkum sjálv. Í øllum førum eitt lítið sindur, sigur Norðurlandahúsið í tíðindaskrivi í dag, nú frestin at senda inn fotomyndir er farin.


text:
Søgan um samkomuna í Hebron.
Á Argjum búðu Margretha og Jacob Danielsen. Tey vóru trúgvandi fólk og byrjaðu at halda møtir í heimi sínum við minnisvarðan omanfyri støðna á Argjum. Seinni bygdu tey sær nýggj hús longri úti - á Argjaboða - og hildu fram at hava møtini har.
Í 1930-unum varð farið undir at byggja ein lítlan sal niðri við støðna, og í 1935 varð gamli Hebron tikin í nýtslu. Jacob Danielsen gav grundøkið, sum salurin varð bygdur á.
Sunnudagsskúli og møti vórðu hildin hvønn sunnudag. Seinni varð sunnukvøldsmøtið flutt til hóskvøld, og breyðbróting var annanhvønn sunnudag. Útimøti vóru javnan um summarið.
Øll hesi árini stuðlaðu trúgvandi úr Ebenezer í Havn trúfast møtunum.
Sum tíðin leið gjørdist gamli Hebron ótíðarhóskandi og varð tí avgjørt at byggja nýggjan sal á Traðagøtu. Hin 15. mai í 1990 varð fyrsti formurin fyltur, og flaggdaginm 1992 varð salurin tikin í nýtslu. Nærum alt arbeiðið varð gjørt sjálvboðið.
Onkur av okkum, sum í dag savnast í Hebron, minnast tey, sum høvdu sína regluligu gong her, góvu ein sang út, bóðu eina bøn, høvdu ein vitnisburð, ámintu ella kunngjørdu evangellið í salinum ella á útimøti.
"Minnist vegleiðarar tykkara, sum hava talað orð Guds til tykkara! Aktið eftir, hvussu teir endaðu lív síttr, og eftirfylgið so trúgv teirra."


text:
Orð: Anders Nilsson
Týtt: Victor Danielsen
1. Tað er so gott at elska Gud,
lýða Gud, æra Gud,
so gott at vera barn títt, Gud,
og eiga teg til lut!
Tá eg frá tær langt burtur stóð,
tú gavst mær frið við Jesu blóð,
synd mína fyrigavst tú mær –
áh, sum tú góður var!
2. Í Jesusi eg eigi frið,
eigi frið, eigi frið,
hann er mítt lív, mín rættvísi,
nú og í ævir við;
er trúgv mín veik, hann sterkur er,
til hvíldar mína sál hann ber,
eg eri sælur hvørja stund
á orðsins føstu grund.
3. Men um tað stormar runt um meg,
runt um meg, runt um meg,
í honum tryggur eri eg,
hann kennir væl mín veg;
um jørðin víkur út av leið,
hans tróna stendur, vikast ei,
hans harradømi stendur fast,
um jørð og himmal brast.
4. Og skjótt hann heim nú tekur meg,
tekur meg, tekur meg,
og honum líkur verði eg,
eg fari trygt mín veg.
Eitt stað eg eigi honum hjá,
tað veit eg, tó eg ei tað sá,
og gjøgnum allar ævir har
eg prísi, Jesus, tær!


text:
Heilsufrøðingur
Arbeiðið hjá heilsufrøðinginum er í stóran mun fyribyrgjandi og heilsufremjandi. Heilsufrøðingurin kannar og eygleiðir við jøvnum millumbili barnið, frá tí tað er føtt til tað er liðugt í fólkaskúlanum.
Heilsufrøðingurin ráðgevur og stuðlar foreldrunum viðvíkjandi kropsligu, sosialu og sálarligu menningini hjá barninum.
Kari Johannesen er sett sum heilsufrøðingur á smábarnaøkinum í Runavíkar- Fuglafjarðar- og Eysturkommunu. Hon hevur tel. 562377.
Inga Símunardóttir er sett sum heilsufrøðingur í skúlunum í Fuglafjarðar- og Eysturkommunu. Hon hevur tel. 562375.
Les meira um heilsufrøði til børnum og ungum á www.gigni.fo.


text:
Virðismongd
Virðismongdin hjá eini funktión er tann mongdin av virðum, sum ein funktión hevur sum úrslit. Virðismongdin hjá funktiónini f skrivast: Vm(f).
Í eini krossskipan verða tølini, ið hoyra til virðismongdina, skriva upp eftir y-ásanum, eisini nevndur 2. ásur.
Also er virðismongdin tey y-virðini, ið ein funktión kann hava.
Dømi[rætta | rætta wikitekst]
Úrslitni hjá sinusi eru einans innan eindarkringin, tí hevur sinus hesa virðismongdina:
Hendan funktiónin hevur einans positiv tøl sum loysnir (um x er eitt reelt tal):
Minnislóg[rætta | rætta wikitekst]
Frummongdin verður altíð skriva eftir 1. ási, og virðismongdin altíð eftir 2. ási. Hetta kanst tú minnast til við at nýta stavraðið, Frummongd kemur jú áðrenn Virðismongd.


text:
Kristiligar bøkur til andliga uppbygging
16.05.2017 - 09:41 - Ásbjørn Jacobsen
Heimamissiónsforlagið (HMF) gevur út og selur kristiligar bøkur til andliga uppbygging.
HMF hevur givið út ein hóp av føroyskum bókum, umframt at tey eisini selja eina rúgvu av útlendskum bókum, ið eru í tráð við sunna kristna læru.
Kirkjuliga Heimamissiónin eigur og umsitur Heimamissiónsforlagið. Tey halda til í Nesvík, men selja eisini bøkur í missións- og meinigheitshúsum kring landið.
Vitja online-handilin hjá Heimamissiónsforlagnum her: https://keyp.mission.fo
Tú kanst eisini fáa fatur á forlagnum við at ringja á tlf. 470 000.


text:
Tey eru nú komin til fjórða og síðsta dag á Swim Open Stockholm 2017, har tað sum á Danish Open er eydnast føroyingum at koma í finalu allar dagar. Nú seinnapartin er tað Óli Mortensen úr Havnar Svimjifelag sum skal royna seg í skjótasta riðli í 800 metra frísvimjing, við 4. bestu tilmeldingartíð av øllum.
Svimjarnir eru í stóran mun til somu sum fyrradagin royndu seg í 1500 frí, og sær tað út til at raðfylgjandi verður umleið hin sama eisini, at norski Henrik Christiansen er favorittur til at taka gullið, svenski Victor Johansson silvur og ungarski Daniel Dudas bronsu.
Óli svam umleið 10 sekund spakuligari 1500 enn Dudas, og knøpp 3 sekund spakuligari 400 frí, og verður tað tí mest sannlíkt trupult at taka bronsuna frá ungaranum. Hartil svam finski Eeru Piiroinen væl skjótari 400 frí, sum ikki royndi seg í 1500, og kann tað tí væl henda at Óli endar á 5. plássi.
Finalan er nú seinnapartin, við sjónvarping í Eurosport og á swimopenstockholmlive.com. Støðið hevur sum heild verið sera høgt á hesi lutfalsliga nýggju stevnu, har til dømis svenska Sarah Sjöström var bara 10 hundraðpartar frá heimsmetinum í 50 frí í gjár, við næstubestu tíð sum nakrantíð er svomin í greinini.


text:
Orð og lag: Kári P.
1. Vaknandi húsafasadyr nú náttin er deyð
spyrja hvønn annan hvar fáa vit nú morgunbreyð
morgunin legði sín perlandi døgg á tín kinn
vit turkaðu brillurnar væl áðrenn vit fóru inn
2. Í tómligu tøgnini hittast av og á eygnabrá
lunkaði rundstykkir hvat skal tú nú hava uppá
ein lítlan til tín ein til mín ja tað riggar so væl
tá ein skal biðja teg lova sær at sova sær hjá tær
3. Og Langabrúgv leingist av longsli har yvir man skal
á tínum kamari kunnu vit helst sova væl
ein byrjandi býur bjóðar tær ein góðan dag
tú svarar takk fyri meg men mítt ríki er ei av ídag
4. Eg elski teg tak mína seinastu rest í tín favn
so gloyma vit súrligar nætur í Keypmannahavn
og meðan tú elskar meg hómi eg dalar og fjøll
angandi bø mjúkar sátur og spælandi børn


text:
- Publiceret den 04 juni 2014
- Víst: 3232
Ruddingardagurin riggaði avbera væl í allar mátar. Fínasta veður - nógv og gott fólk, so alt gekk sum eftir ánni. Byrjað varð sum vant við morgundrekka í bygdarhúsinum kl. 10, og so fór fólk til verka. Heitið á degnum - ruddingardagur - fevnir ikki um alt tað, ið framt verður hendan dagin. Bygdarhúsið fekk eina yvirháling í fjør - mest vindeygur og máling - og aftur í ár vóru nógvar virknar hendur líka av taki í grund. Har var málað, har var reinsað, har var vaskað, og hampað var eisini um sjálvt takið, ið nú hevur sæð sínar bestu dagar. Tað arbeiðið, ið lagt er í Bygdarhúsið slíkar dagar, er fyrimyndarligt og stuttligt at síggja. Tað verður ikki tikið nakað frá nøkrum, tá sagt verður, at nýbyggjararnir í Fornagarði eru miðleingjan í hesum arbeiði. Tað var eisini væl uppáfunnið av Símuni hjá Sigurdi og Jørgini hjá Odu at brúka dagin til bátasmíð. Teir gjørdu fýra fínar tunnubátar til Lítlafløtt, og teir fara at koma væl við, nú summargestirnir fara at glinsa. Opnahjallarnir Niðri í Geil fingu eisini hjálpandi hendur hendan dagin, so tit skilja á lagnum, at ruddingardagurin fevnir so víða. Men lat okkum ikki nú í øllum uttanumtosinum gloyma sjálva ruddingina. Fólk sóust í Fjøruni, Ánni, Gjónni, Minnisvarðanum, bønum og so húsanna millum. Hanni í Gortru og Arne tóku sær - sum so mangan áður - av Ánni. Hesaferð brúktu teir ein nýggjan máta. Teir byrgdu betur upp fyri Lítlafløtti, so áin mestsum turrlegðist, og so var lagamanni at taka óruddið upp. Tá ið tað var gjørt, tóku teir byrgingina frá, og so tók áarsteymurin restina út á Bugin - snilt. Símun hjá Sigurdi plagar at spula Gjónna og alt har á leið, men tá ið hann nú, sum áður nevnt, smíðaði tunnubátar, so tók Pætur í Ólastovu sær - saman við øðrum góðum fólki - av Gjónni.
Kristian í Gamla Pakkhúsi bar strúthúgvu hendan dagin - við átekningini. Captain.
Satt at siga var ikki so nógv at rudda, men hist og her var altíð okkurt, ið hevði gott av eini hjálpandi hond. Hoyggjhúsið hjá Kristiani á Rætt - Uppi á Heygnum - er fallið av tíðarinnar tonn, so toftin varð ruddað, og sprekini burturbeind. Tað bar so á, at ein fullur bussur av íslendskum pensionistum steðgaði á Gjónni. Bilstjórin og eitt eldri par komu at tosa við Nela og meg. Tey søgdu, at ferðarlagið var úr Húsavík á Norðlandinum og har á leið. Tey vóru bøndur og fóru at tráspyrja okkum um seyð og hoygging. Eg mátti siga, sum var, at eg keypti hoyggj úr Íslandi, ímeðan Neli hoyggjaði, sum møguliga tann síðsti Mohikanin í bygdini. So vildu tey vita, hvat ið var á vási í bygdini, nú tey sóu alt hetta virksemið. Tá ið tey so fingu at vita, at bygdarfólkið hevði felags ruddingardag, læt í bilstjóranum: "Fyri 25 árum síðani var eg í Føroyum við einum skúlaflokki, og nú eg eri aftur her, er tað serliga í tveimum førum, eg havi lagt broytingar til merkis, og tær eru: vegirnir eru breiðari og landið er reinari!" Hetta var stuttligt at hoyra, og hugsa vit okkum eitt sindur um, so hevur íslendingurin grein í sínum máli. Ruddingardagarnir gera góðan mun - tann sosiali parturin er ikki at forsmáa - og so fyrimyndin fyri komandi ættarliði.
Ruddingardagurin endaði við grillaðum pylsum í opnahjallinum í Nýggjustovu. Neli og Erling høvdu "takt" hjallin upp á "beráð", tí ælingurin stóð so dimmur suðuri í Holinum. Samanumtikið ein sera væl eydnaður dagur í allar mátar.
Fleiri myndir eru at síggja í myndasavninum: Ruddingardagurin 31.05.14.


text:
Umsóknir
Umsókn skal sendast Vinnuframa á serligum umsóknarblaði saman við fylgiskjølum, ið lýsa verkætlanina. Vanliga skulu í minsta lagi hesar upplýsingar vera til skjals:
- Endamál
- Gjøllig lýsing av verkætlanini
- Upplýsingar um fyriskipan av verkætlanini
- Upplýsingar um umsøkjara
- Upplýsingar um samstarvspartar
- Upplýsingar um verkætlanarleiðara
- Tíðarætlan
- Nágreinilig kostnaðarætlan
- Fíggingarætlan
Umsøkjarar kunnu venda sær til grunnin um ítøkiligari leiðbeining.
Legg til merkis, at stuðul verður ikki veittur til vanligan rakstur og íløgur!
Fyritøkan, sum studningur skal játtast til, skal sjálv søkja um studningin.
Umsóknin skal vera undirskrivað av stjóra ella øðrum leiðslupersóni, ið hevur heimild.


text:
Color Line og Fjord Line ósamd um tøl
Fyri at
uttanríkisferjurnar hjá Color Line skulu fáa lagaligari treytir at sigla undir,
brúkar felagið tøl, sum eitt anna ferjufelag, Fjord Line, ikki kennist við.
Fyri at fáa lagaligari treytir, hevur Color Line í fleiri ár
roynt at fingið ferjurnar úr vanligu norsku skipaskrásetingini, NOR, og inn í
Norsku Altjóða Skipaskrásetingina, NIS, har treytirnar er lagaligari.
Reiðaríið hevur hótt við at flyta ferjurna í Donsku Altjóða
Skipaskrásetingina, DIS, um felagið ikki fær loyvi at fara í NIS. Sambært
útrokningum hjá Color Line hevði tað spart felagnum einar 150 milliónir krónur
um árið.
Men roknistykkið heldur ikki, sigur kappingarneytin, Fjord
Line, í samrøðu við norska miðilin Sysla.
Ferjureiðaríið, sum millum annað siglir upp á Hirtshalls,
hevur fýra ferðafólkaskip undir DIS-flaggi, og tey meta ikki, at felagið sparir
nakað í mun til at sigla undir norskum flaggi. Hinvegin hevur Fjord Line mist
pening hesi seinastu árini, tá danska krónan er styrkt.
- Um vit høvdu flaggað okkara skip úr DIS til NOR hvødu vit
spart millum 10 og 15 norskar milliónir krónur árliga. Tá hava vit ikki tikið inntøkurnar
frá casino-spølum við, og tær geva nógvar milliónir krónur, sigur
samtaksstjórin, Tickard Ternblom við Sysla.
Color Line vil ikki gera viðmerkingar til málið. Trýstið frá
felagnum hevur kortini ført við sær, at norska stjórnin umhugsar at gera lógarbroytingar,
soleiðis at tað fer at bera Color Line til at koma undir NIS við ferjunum.
Uppskotið hevur ført til mótmæli frá fakfeløgum í bæði
Danmark og Noregi. Tey óttast, at nógv norðurlendsk starvsfólk fara at missa
arbeiðið, um lógarbroytingarnar verð samtyktar.
Kelda: Søfart og Sysla


text:
02-02-2018 | FVG - Tíðindi
Í ár er 10. ferð, at framløgurdagur verður. Aftur í ár verður framløgudagurin fastalávintsmánadagin 12. februar 2018, har verkætlanumsitarar og -leiða
17-01-2018 | FVG - Tíðindi
Fiskimálaráðið hevur gjørt av at játta pening til 19 nýggjar verkætlanir av játtanini til Fiskivinnuroyndir 2018.
04-12-2017 | FVG - Tíðindi
34 nýggjar og 7 framhaldandi umsóknir hava søkt um stuðul fyri 2018
02-11-2017 | FVG - Tíðindi
Stýrið fyri Fiskivinnuroyndir/-gransking setti í fjør gongd á eina verkætlan, sum kundi vera við til at lýsa støðuna á feskfiski, sum verður landaður
16-02-2017 | FVG - Tíðindi
Aftur í ár er avgjørt er at hava ein framløgudag fastalávintsmánadagin 27. februar 2017, har verkætlanumsitarar og -leiðarar greiða frá, hvat er komið
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)
Stevnan fyri fiskivinnuroyndir er at fremja royndir og kanningar – bæði praktiskar, vinnuligar og vísindaligar, ið menna og økja um framleidni í føroyskari fiskivinnu við atliti at lívfrøðiligari, búskap-arligari og samfelagsligari burðar-dyggari gagnnýtslu av havtilfanginum.


text:
Hugsjónarliga er Høgni Reistrup liberalur fullveldismaður, og hann er ein nýggj rødd á politiska vígvøllinum.
Høgni greinar politisku skipanina, vísir á viðurskifti, ið avmarka okkara virkisfrælsi, og setur kós, vit eiga at halda ímóti fullveldinum Føroyum.
FRAMTÍÐIN ER OKKARA er í fimm pørtum, ið m. a. snúgva seg um at byggja eitt opið og rúmligt samfelag, sum húsast við egnum tilfeingi, sum ikki fær óneyðugan peningastuðul uttaneftir, sum loyvir fleiri fram at ríkidøminum, um fólkavøkstur, útbúgvingarmøguleikar og ikki minst samhandil.
FRAMTÍÐIN ER OKKARA er um týdningin at hava ræði á egnum viðurskiftum, og at tað ber ikki til at lata framtíð okkara upp í hendurnar á øðrum at umsita. Ta uppgávuna eiga vit sjálv, og hana megna vit sjálv við tí tilfeingi og tí førleika, ið er her í landinum. Bókin er eitt stak væl grundað íkast til politiska kjakið í Føroyum. Hon fæst til keyps á sprotin.fo


text:
Føroyar vann 30-24 á Bulgaria
ítróttur16-06-2017 - 21:40 - Jóanis Nielsen
HSF:Føroyar vunnu í kvøld fjórðingsfinaluna í Emerging Nations Championships á vertunum úr Bulgaria. Úrlitið gjørdist 30-24, eftir 14-13 til Bulgaria í hálvleikinum.
Tað leikaði sera javnt á í fyrra hálvleiki. Liðini skiftust um at hava leiðsluna, og ofta var støðan javnleikur. Hvørgan av liðunum høvdu eina leiðslu uppá meira enn eitt mál fyrrenn móti endanum av fyrra hálvleiki. Tá kom Bulgaria fyrst uppá 13-11, og síðani 14-12. Føroyingar fingu tó minka, so at hálvleikstøðan var14-13.
Føroyingar vóru sum hamskiftir í seinna hálvleiki og runnu frá Bulgaria. Føroyska verjan var stóð væl og Jan Pauli Toft Johannessen í føroyska málinum stóð væl. Bulgaria fekk sítt fyrsta mál í hálvleikinum, tá átta minuttir vóru leiktir. Tá bulgarar tóku timeout eftir 11 minuttir, vóru føroyingar á odda 21-15. Føroyar fekk nakrar útvísingar stutt eftir hetta, men Bulgaria fekk ongatíð minka munin longri niður enn til 4 mál, og til endans gjørdist munurin 6 mál. Harvið sendi Føroyar vertirnar út, og dreymurin um at endurvinna kappingina livur enn.
Eftir dystin var Hans Eli Sigurbjørnsson úr KÌF, valdur til besta føroyska leikara í dystinum. Hans Eli spældi ein flottan dyst og skoraði 9 mál í 9 royndum.
Hálvfinalan verður í annakvøld ímóti Kosovo, sum vann 34-33 móti Luksemburg í kvøld
Dysturin í morgin byrjar kl.18.00 føroyska tíð, og kann stroymast á youtube-síðuni hjá Bulgarian Handball Federation.
Málskjúttar:
Hans Eli Sigurbjørnsson 9, Peter Krogh 7, Allan Norðberg 5, Hanus Christophersen 3, Tróndur Kragesteen 2, Frank Askildsen 2, Eirikur Simonsen 1, Rókur Akralíð 1


text:
VIÐTØKUR FYRI KRIS
§ 1
Upprunastøði og grundarlag
KRIS er ein sjálvboðin felagsskapur, ið veitir hjálp og ráðgeving til persónar í Føroyum, ið hava trupulleikar orsakað av kynsligari misnýtslu og kynsligum ágangi.
§ 2
Endamálið
Endamálið hjá felagsskapinum er at
– gjøgnum ráðgeving, vegleiðing og undirvísing at veita hjálp til persónar í Føroyum, ið hava trupulleikar orsakað av kynsligari misnýtslu og kynsligum ágangi, og gera tey før fyri at liva eitt lív í vón um eina betri framtíð,
– gera vart við og upplýsa um trupulleikar, sum kynslig misnýtsla og kynsligur ágangur hevur við sær,
– vera við til at fyribyrgja kynsligari misnýtslu og kynsligum ágangi,
– vísa á møguleikarnar fyri at fáa fakliga vegleiðing og dygdargóða hjálp.
§ 3
Limaskapur
Limir í KRIS eru tey, ið eru myndug og sum taka undir við grundarlagi og endamáli felagsins og hava goldið limagjald.
Limagjaldið er árligt, og upphæddin verður ásett á ársaðalfundinum fyri eitt ár í senn.
Limir í KRIS ábyrgjast ikki persónliga fyri skyldur hjá felagsskapinum.
§ 4
Aðalfundurin
Aðalfundurin í KRIS er hægsti myndugleiki felagsins.
Ársaðalfundur verður hildin einaferð um árið og skal verða hildin innan 5 mánaðir eftir, at roknskaparárið er lokið.
Á ársaðalfundi skulu fylgjandi evni viðgerast:
1. Val av fundarstjóra.
2. Frágreiðing frá nevndini um virksemi felagsins undanfarna árið og viðgerð av frágreiðingini.
3. Framløga og góðkenning av roknskapinum.
4. Val av 3-5limum og 2 eykalimum til nevndina.
5. Val av grannskoðara.
6. Áseting av árligum limagjaldi.
7. Viðgerð av innkomnum málum.
8. Ymiskt.
Eykaaðalfundur verður hildin, tá ið ein meiriluti av nevndini ella 1/3 av limunum skrivliga seta fram ynski um hetta.
Innkalling til aðalfund fer fram við at lýst verður í bløðunum 14 dagar frammanundan.
Nevndin evnar til fundarskránna til aðalfundin.
Uppskot til mál til viðgerðar á aðalfundi skulu vera nevndini í hendi í seinasta lagi 2 vikur fyri aðalfundin. Mál, ið ikki eru á fundarskránni, kunnu bert vera tikin við, um 2/3 av møttu limunum atkvøða fyri, at viðkomandi mál verður tikið til viðgerðar á aðalfundinum. Mál um viðtøkubroytingar og avtøku kunnu ikki samtykkjast, uttan at innkallingarfreistin er hildin.
Atkvøðu- og talurætt á aðalfundi hava tey, ið hava goldið limagjald.
Øll atkvøðugreiðsla á aðalfundum skal vera skrivlig og loynilig.
Avgerðir verða tiknar við vanligum meiriluta. Stendur á jøvnum, er uppskotið fallið.
§ 5
Nevndin
Aðalfundurin velur eina nevnd, ið telur 3-5 limir umframt 2 eykalimir. Nevndin skipar seg sjálv.
Fyri at vera valdur í nevndina krevst, at viðkomandi er limur í KRIS og hevur verið limur í minsta lagi 3 mánaðir frammanundan aðalfundinum.
Valevni til nevndina skulu játta, at tey taka við vali.
Nevndin hevur yvirskipaðu ábyrgdina av og skal hava eftirlit við virksemi felagsins, herundir skal nevndin hava ábyrgdina av og eftirlit við, at aðalfundarsamtyktir verða framdar í verki, fíggjarstøðu felagsins, at nøktandi bókhald verður ført, at fíggjarligar og aðrar skyldur felagsins verða hildnar, umframt, saman við dagligu leiðsluni, at hava eftirlit við, at persónar, ið starvast fyri felagsskapin, altíð hava eitt nøktandi fakligt støði.
Nevndin kann seta eitt fakligt ráð við fakfólki, ið kann vera nevndini og dagligu leiðsluni til hjálpar í viðkomandi fakspurningum, s.s. juridiskum, læknaligum, fakpsykologiskum, terapeutiskum, sosialum, umsitingarligum o.ø. viðurskiftum.
Nevndin hevur fund eftir tørvi og er viðtøkufør, tá ið helvtin av nevndarlimunum eru møttir.
Avgerðir í nevndini verða tiknar við vanligum meiriluta. Stendur á jøvnum, er formansins atkvøða avgerandi.
Nevndin ger eina starvsskipan fyri arbeiðið í nevndini. Fundarfrágreiðing skal skrivast fyri hvønn fund.
Dagliga leiðsla felagsins er skrivari á nevndarfundunum og hevur talurætt, men hevur ikki atkvøðurætt á nevndarfundum.
§ 6
Dagliga leiðslan
Nevndin setir eina dagliga leiðslu, ið mótvegis nevndini hevur ábyrgdina av dagliga arbeiðinum í felagsskapinum, herundir at leggja dagliga arbeiðið til rættis og samskipa ráðgevingar- og fyribyrgingararbeiðið.
§ 7
Tekningarregla
KRIS verður bundið við undirskrift av allari nevndini í felag, ella við undirskrift av 1 dagligum leiðara saman við nevndarformanninum.
Nevndin kann veita dagligu leiðsluni skrivliga fulltrú til at tekna felagsskapin mótvegis umheiminum í ávísum viðurskiftum.
§ 8
Uppsøgn av limaskapi
Aðalfundurin kann skrivliga siga upp limaskapin fyri lim, ið á ein ella annan hátt skaðar og/ella arbeiðir ímóti viðtøkum og áhugamálum felagsins. Áðrenn aðalfundurin kann taka støðu til uppsøgn av limi, skal nevndin gera tilmæli um uppsøgnina.
Verður limur uppsagdur, fær limurin goldna limagjaldið fyri alt inniverandi árið afturgoldið.
§ 9
Viðtøkubroytingar
Viðtøkur felagsins kunnu bert verða broyttar á aðalfundi, og tá ið 2/3 av møttu limunum atkvøða fyri broytingunum. Sagt skal vera frá, tá ið lýst verður til aðalfund, at uppskot er til viðtøkubroyting.
§ 10
Avtøka av felagsskapinum
Uppskot um at avtaka KRIS skal viðgerast og samtykkjast á aðalfundi.
Uppskotið skal vera nevndini í hendi í seinasta lagi 1 mánað fyri aðalfundin.
Felagsskapurin kann bert verða avtikin um minst 2/3 av møttu limunum eru fyri. Aðalfundurin velur síðan eina avtøkunevnd, sum sendir uppskotið um avtøku til limirnar til uratkvøðu.
Atkvøður meirilutin av limum, ið greiða atkvøðu, fyri avtøku, er felagsskapurin avtikin, og ognir felagsins verða latnar til vælgerandi endamál, ið ikki stríða móti grundar-lagnum og endamálinum hjá KRIS. Sagt skal vera frá, tá ið lýst verður til aðalfund, at uppskot er til avtøku av felagnum.
Hesa viðtøkur eru samtyktar á aðalfundi felagsins 6. desember 2008.
Nevndin
NEVNDIN
Forkvinna
Beinta M. Pedersen
Nevndarlimir
Brynhild Irena Eysturdal
Jónleyg Weihe
Gvøðbjørg West
Guðrun Snæbjørnsdóttir Horn


text:
Í dag læt upp stór retrospektiv framsýning í Listasavninum við 47 málningum hjá Thomas Arge (1942-78), sum eru læntir frá privatum savnarum, tveimum fyritøkum og einum stovni. Omanfyri sæst Regin Debess í einum av málningunum úr haganum hjá Thomasi Arge. Regin er savnslærari á Hoyvíksgarði, har Thomas málaði síni mest virknu ár. Tað vóru Poul Wang og sonurin Hanus, ið skaptu henda listaliga møguleika í Hoyvík. Nú er garðurin partur av Søvnum Landsins. Heitið á framsýningi í Listasavninum er Evnið í litinum - Farvens stof.
Listasavnið gevur samstundis út eina snotuliga skrá, sum Ingi Joensen hevur sniðgivið, við føroyskum og donskum teksti eftir Nils Orth, savnsleiðara, og einum stuttum teksti eftir Richard Mortensen (1910-93), lærara hjá Thomas Arge 1964-69, um eina ferð í Venezia. Hesin tekstur stavar frá 1984.
Sum árstølini siga, livdi Thomas Arge ikki leingi, men hann var óvanliga virkin. Dynamiska grindadrápsmyndin omanfyri er mín yndismynd. Hon er frá 1965-66 og sæst í fyrisingarbygninginum hjá Býráðnum á Vaglinum í Havn. Einferð segði ein bygdamaður, sorry, at hatta sær út sum ein lukkaður pylsuvognur eftir ólavsøku. Akkurát, svaraði eg. Myndin er óangrípelig og tolir allar tulkingar. Eisini hasa! Niðanfyri er vinmaðurin hjá listamanninum, Kalmar Lindenskov, farin at hyggja eftir elstu málningum, sum eru á framsýningini. Fremst fyri er Bryggjubakki (1965).
Listasavnið sigur beint fram, at hóast sítt stutta lív, hann gjørdist bara 35, stendur Thomas Arge sum tann størsti málarin í sínum ættarliði. Her síggjast Gunnar Hoydal og Kjartan Kristiansen fyri einum málningi úr gandakenda haganum á Kirkjubøreyni.
Thomas Arge búði og málaði á gamla Hoyvíksgarði og tí síggjast myndaevni úr Hoyvík, til dømis Heljareygað, sum Ingigerð á Trøðni hevur sent nógv ferðafólk til, og er serstakliga hugtikin av.
Thomas Arge var eisini rossamaður, sum aftur hevur elvt til, at myndavenini eru úr Hoyvíkshaganum, úr gandakendu steinoyðuni á Kirkjubøreyni, úr Norðradali og Dalsskor á Sandoynni. Her er døkka og magiska myndaevnið av Kleynsvarða.
Á heimasíðuni tekur Listasavnið samanum virksemið og lív listamálarans og staðfestur, at Thomas Arge var tann fyrsti, ið førdi hagan inn í føroysku listina. - Men listaliga gekk hann eisini sínar egnu vegir. Soleiðis javnviga málningarnir hjá Thomas Arge millum tað livandi og sakliga, og millum veruleika og hugflog. Hansara list hevur tí eina serliga hugbindingarmegi, sum í hansara bestu verkum setur hann á altjóða støði.
Umframt hagan, síggjast Lomvigarøkur frá 1971-72 omanfyri. Ein sjáldsamur partur av framsýningi er, at Thomas Arge, sum umframt at hava gingið á kongaliga danska Kunstakademinum í Keypmannahavn, eisini var timburmaður, sjálvur hevur smíðað rammurnar um flestu av málningunum. Tær anda eitt egið lív á veggunum í Listaskálanum, sum kundu havt verið størri og rúmligari, veggirnir, so myndirnar, ið eru hongdar upp tvær og tvær, ella tríggjar og tríggjar, so tær skapa ein sínamillum dialog, fingu størri rúm og greiðari grafiskan reinleika. Her sæst ein ramma og niðanfyri øll tey møttu til upplatingina í dag.
Mikael Wivel sigur á bls 204 í nógv hartaðu listabókini Sekel – færøsk kunst i hundrede år (2011), at Tomas Arge er ”ikke bare en af de mest interessante malere i færøsk kunst, men også en af de mest originale i skandinavisk kunst som helhed. Hans fjelde kan man blive med at fortabe sig i uden at trættes”.
Í 2012 hevði Thomas Arge verið 70, um honum varð lív lagað. Tá segði Nils Orth soleiðis í einum orðaskifti í Listaskálanum við Bárð Jákupsson: - Forudsætningen for at vi i dag kan værdsætte farven og dens eget stof, er at maleriet ikke længere skal ligne et stykke virkelighed. Derved kan farven og dens materiale tale direkte til vore sanser, og det er ikke bare til øjnene, men også til følesansen; ja smagssansen. På italiensk hedder en tykt påsmurt farve impasto beslægtet med pasta. Takket være farvens fysiske eksistens bliver vi lidt som børn igen, der oplever verden første gang. I færøsk kunst er farvestoffets eget liv næppe blevet dyrket med større passion end hos Thomas Arge.
Omanfyri er Nils Orth avmyndaður, tá hann bjóðaði vælkomin til framsýninga við teim 47 málningunum og bókaframløguni undir heitinum Evnið í litinum í dag. Niðanfyri sæst Bárður Jákupsson, listamaður, og fyrrverandi savnsleiðari, ið var vinmaður Thomas, ella bara Tommy. Bárður hevur skrivað nógv um Thomas Arge, m.a. katalog í 1984 og bókina Thomas Arge, sum Listasavnið gav út í 1998. Í bókini Myndlist í Føroyum, sum Sprotin gav út í 2000, skrivar Bárður, at listamaðurin "leitaði niðan á tindarnar og tær grýtutu víddirnar, til skriðunnar skræddu sár og í bjørg og skorar við sínum fuglameingi. Meðan aðrir samtíðarmálarar kundu hava lyndi til at fáast við tað blíða ella melankolska í náttúruni, umboðaði Thomas eitt nýtt dirvi og frælsi í síni viðgerð av tí villa og ógongda. Tað føroyska jørðildið - tann grumma klettavondin, vovin av fjallanna gosbræddu homrum, gjáum, glyvrum og holum - gjørdi hann til sín myndaheim." Niðanfyri og aftanfyri Bárð hómast Útsýni úr Hoyvíksgarði (1975).
Omafyri er eitt klipp av Bárði úr meistarligu fotograferingini hjá Høgna Jacobsen í Degi og Viku í Kringvarpinum í gjárkvøldið. Eftir øllum teim altjóða tilsipingum, sum bæði Nils Orth og Bárður Jákupsson brúktu, tá framsýningin Evnið í litinum - Farvens stof læt upp í Listasavninum í dag, so er einki at taka seg aftur í, at hevði virkni listamaðurin Thomas Arge livað longur, so var hann týdningarmesti føroyski listamaðurin, ja helst við altjóða týdningi og virksemi. Tað eru hesir tríggir samdir um. Teir standa frammanfyri málninginum Urð (1973).
Omafyri sæst Jákup Dahl grundað yvir listina hjá Thomas Arge, og niðanfyri sæst grafikarin Marius Olsen, sum býr í Finnlandi, men nú arbeiðir í Steinprenti á Skálatrøð.
Eisini hin javnaldrandi Tróndur Patursson varð møttur til upplatingina av stóru Thomas Arge framsýningi í dag. Í áðurnevndu bókini hjá Mikael Wivel, verða Tróndur, Bárður og Thomas Arge settir undir yvirskriftina De stejle fjelde í kapitlinum Konsolideringen.
Kinna Poulsen hevur lovað eitt ummæli av framsýningini í næsta mentanarískoyti í Dimmalætting um eina viku.
Millum ánararnar var Poul Christoffur Thomasen. Hansara málning, Lundaland (1974), lænti Norðurlandahúsið í 2001 til ferðandi framsýningini Veiðimentan í Útnorðuri, sum fylti alla høllina í húsinum og ferðaðst til Hetlands, Írlands og aðrastaðni við. Jóan Pauli Joensen, sum skrivaði handritið til framsýningina, var eisini í Listaskálanum í dag.
Jógvan Arge umboðaði Býráðið á framsýningini. Borgarstjórin, Heðin Mortensen, og mentamáladeildarleiðarin, Jákup Simonsen, sum nú verður avloystur, vóru eisini har. Jógvan sæst frammanfyri málninginum Á Kleynsvarða (1974).
Eg fari at taka saman um við einum sitati úr Weilbachs kunstleksikon, sum Bárður hevur skrivað, har sagt verður soleiðis við danska lesaran um Thomas Arge: - Med heftig penselføring er det tommetykke farvelag påført i et relief, der afspejler stenlandskabernes eroderede struktur. I kompositionerne indgår sort basalt og hvidt lav, lysende snedriver, mossets og lyngens ulmende samt sandets og grusets kølige farver. Fjeldet fremstår som en overvældende, dragende masse. De sorte afsatsers og de røde tuflags horisontale linjer og kløfternes og de eroderede furers vertikale streger indgår i et pastost, kalligrafisk mønster, der danner et væv over hele billedfladen. Den mosaikagtige sammensætning kan minde om Johannes Kjarval, den flimrende struktur om Jackson Pollock og Henri Michaux.
Og so fari eg at enda við Regini Debess júst so, sum vit byrjaðu hesa myndaferðina á blogginum við støði í gandakenda og tjúktsmurda haganum hjá Thomasi Arge í Suðurstreymi. Góða ferð øll, ið unna sær at vitja henda hugfarsliga haga í Listaskálanum!
Framsýningin Evnið í litinum - Farvens stof er uppi í tíðarskeiðinum 6. februar til 6. apríl í 2015.


text:
Námsrit
Námsrit eru rit, ið kunnu nýtast sum undirvísingartilfar í føroyska skúlaverkinum, eitt nú í miðnáms- og handilsskúlum. Námsrit eru frágreiðandi lýsingar av samfelagsligum evnum og vera altíð skrivaði á føroyskum. Hava fólk handrit, sum tey halda eru egnaði til útgávu í Námsriti, eru tey vælkomin at seta seg í samband við okkum.
Útgávurnar av Námsritum eru í PDF-formati niðanfyri.
Námsrit 7, 2006: Bygdin - fyrr, nú og í framtíðini
Bergmann Finnsson er Cand. Scient. Soc. í geografi og søgu, Sámal Matras Kristiansen er Cand. Scient. Soc. í samfelagsfrøði og geografi.
Námsrit 6, 2005: Ungdómur og mentanarlig globalisering
Firouz Gaini, Cand. Scient. Anth. og Ph.D. lesandi á Søgu- og Samfelagsdeildini á Fróðskaparsetur Føroya.
Námsrit 5, 2005: Uppgerð av løgtingsvalinum - Dagførd útgáva 2005, grundað á løgtingsvalið 2004
Dennis Holm og Bjarni Mortensen, samfelagsfrøðingar, Granskingardepilin fyri Økismenning
Námsrit 4, 2004: Sosialur kapitalur - við støði í Robert D. Putnam
Martha H. Mýri, samfelagsfrøðingur, Granskingardepilin fyri Økismenning
Námsrit 3, 2003: Fullveldislandsstýrið 1998-2002
Dennis Holm, samfelagsfrøðingur, Granskingardepilin fyri Økismenning
Námsrit 2, 2003: Ung í Føroyum
Firouz Gaini, Cand. Scient. Anth. og Ph.D. lesandi á Søgu- og Samfelagsdeildini á Fróðskaparsetur Føroya.
Námsrit 1, 2002: Uppgerð av løgtingsvalinum
Dennis Holm og Bjarni Mortensen, samfelagsfrøðingar, Granskingardepilin fyri Økismenning


text:
Nú var tíð uppá at fáa nýggja heimasíðu. Hin síðan var frá 2008, og var ikki dynamisk. Henda nýggja er dynamisk, sum merkir, at hon tillagar seg til snildfon og teldil.
kjv vísir nú víðari til fkj; kjv fellur burtur um eitt ár, og fkj heldur áfram. (kjv stendur fyri King James Version; fkj stendur fyri Føroyska King James.)
Øll tíðinda-innsløgini eru flutt yvir, men mugu enn formaterast; og tær flestu innsíðurnar eru fluttar yvir, sum eg metti vóru tess verdar. Nýggjar myndir eru lagdar út til tær søguligu, upplýsandi síðurnar. Summar síður hava harafturat fingið meira tekst. Nógv er rættlisið, og endurskoðað.
Bygnaðurin á síðuni er nakað broyttur; men síðan sum heild er til at kenna aftur.
Sjúrður.
P.S. Her var eingin stavifeilur, eiheldur kommafeilur í, tí at í Bíbliuhøpi fylgi eg ikki stavsetingarreglum fólkaskúlans. Ting eru bara feil, um man segði, at man fylgir ávísum reglum, og so ger tað ikki; um man sigur, at man ikki ger, so er man leysur frá teim reglunum.


text:
Ari av Rana
14.02.2018 - 15:46
Tíðindi > Tíðindi > Kongalig
Franski forsetin, Emmanuel Macron, sigur í skrivi um deyða Henrik prinsi, at giftarmálið hjá prinsinum hevur skapa ein langan og óbroytiligan vinskap millum Frakland og Danmark.
Macron forseti tók móti tíðindunum um deyða Henrik prinsi við sorg, skrivar TV2.
Forsetin og kona hansara “Brigitte Macron” vísa sína djúpastu samkenslu við “ríkisstjóra Margrethu II, tey bæði børnini Frederik og Joachim, barnabørn og fólkið í Danmark”, stendur at lesa í skrivinum.
- Henri de Monpezat, gjørdist Henrik av Danmark eftir giftarmálið við Margrethu í 1967, har ein langur og óbroytiligur vinskapur millum Frakland og Danmark bleiv til, tvær tjóðir, hvørs samgonga aldrin skal brótast, skrivar Macron í skrivinum.
Franski forsetin rósar eisini Henrik prinsi fyri, at hann syrgdi fyri at franska málið varð brúkt millum hovið, eins og hansara stóri áhugi í Franska Skúlanum í Keypmannahavn – seinni kallaður “Prins Henriks Skole” – verður viðurkendur.